text:
Hashize imyaka 27 nyuma y’aho RPF Inkotanyi ibohoreye abanyarwanda ikanahagarika Genocide yakorewe Abatutsi mu 1994. Abayisilamu bongeye kugira uburenganzira nk’ubw’abandi banyarwanda bose, nta guhezwa mu byiciro byose by’ubuzima bw’igihugu.
Iyo witegereje usanga muri iyi myaka 27, ku ruhande rumwe rw’abantu ku giti cyabo b’abayisilamu (Individuals) barashoboye kwiteza imbere mu nzego zitandukanye z’ubuzima ndetse abandi bafite n’inshingano zitandukanye mu nzego z’ubuyobozi bw’igihugu. Ni ibyo gushimwa.
Gusa iyo witegereje imbaga yagutse y’Abayisilamu (Muslim Community) usanga basa n’abagenda basubira inyuma ndetse muri rusange ufatiye ku ruhare rwabo muri gahunda z’ibikorwa by’iterambere rirambye ubu igihugu cyihaye(NST1) ndetse no mu zayibanjirije (EDPRS 1 na 2) usanga ruri ku rwego rwo hasi cyane., ndetse no mu buryo bw’umwihariko ugereranyije n’uruhare rw’ibikorwa by’imbaga z’abandi banyarwanda b’abakiristu (Christian communities) mu bikorwa bya gahunda y’iterambere rusange ry’igihugu, aho usanga bafite amavuriro, amashuli, amahoteli n’ibindi bikorwa bikomeye.
Imibereho myiza, urugero fatizo mu Biryogo
Biryogo iherereye mu murenge wa Nyarugenge, ni ahantu hatuye Abayisilamu benshi bahatujwe bavanywe mu mujyi hagati ahakikije ahubatse Umusigiti biyubakiye mu 1913, hafi y’isoko rya Nyarugenge, ahari Quartier Matheus, Ecole Belge no muri kariya gace kubatsemo umurenge wa Nyarugenge.
Nk’uko bigaragara mu gitabo “Ibitaramo ku mateka y’u Rwanda” cya Zephrin Kagiraneza, kuvanywa mu mujyi batuzwa mu Biryogo byakozwe n’abategetsi b’abakoloni b’ababirigi bafatanyije n’abamisiyoneri b’abanyagatolika n’Abaporotestanti. Hari hagamijwe guheza Abayisilamu mu buzima bw’igihugu babatuza mu nkambi (Bitaga Camp Swahili) kure y’imijyi, barwanyaga ko abanyarwanda benshi bagana imijyi bahinduka Abayisilamu.
Akaba ari muri uru rwego n’izindi nkambi z’Abayisilamu zashyizweho mu gihugu cyose, uhereye kuri Biryogo, Rwamagana, Rubavu, Rusizi n’ahandi, ibi byaje kuvanwaho mu mwaka wa 1956 n’Inama y’Igihugu iyobowe n’Umwami Mutara II Rudahirwa itegeka bavangwa n’abandi baturage.
Uko Leta zagiye zisimburana mu Rwanda iya 1 n’iya 2, zagiye zifata Abayisilamu nk’abatari abanyarwanda, bimwa uburenganzira bwabo bahenzwa mu buzima bw’igihugu bwose, ibi ni nabyo byatumye bahitamo kwishakira ibisubizo bihangira imirimo y’amaboko (Ubukanishi, gusudira, kubaza, gufuma amashuka, kuboha imikeka,….) ndetse n’ubucuruzi buciriritse, nkuko bigaragaraga mu bushashatsi: Resistance and Protection: Muslim Community Actions During the Rwandan Genocide, bwa Kristin Doughty and David Moussa Ntambara.
Ingaruka z’ubuzima bwo guhezwa igihe kinini zagiye ziba uruhererekane kugeza uyu munsi, aho usanga mu duce twahoze ari inkambi z’abayisilamu (Camp Swahili) usanga hari imibereho idafite umurongo, abantu basa nk’abatagira gikurikirana, aho ubuzima bw’abahatuye bugenda buba bubi kurushaho uko imyaka ishira indi igataha.
Dufatiye urugero fatizo kuri Biryogo, kubera ko ari ishusho y’ibigaragara no mu bindi bice by’igihugu byiganjemo abayisilamu, mu rwego rw’imibereho myiza iyo uhageze usanga harangwa:
- Urubyiruko rwabaswe n’ibiyobyabwenge:
Mu masaha ya nimugoroba, urubyiruko rw’abasore ruba rwibumbiye mu matsinda ruganira nyuma y’akazi. Agatabi mu kiganza cy’iburyo, agatama ibumoso (inzoga zimwe bita icyuma, mukubite na suruduwire), cyangwa se n’agatasi ka The vert mu maguru.
Bamwe muri bo twaganiriye bemera ko bo ubwabo na bagenzi ko bamaze kugera mu kigo ngororamuco cya Iwawa nibura incuro zirenga ebyiri, ahanini bazira gukoresha cyangwa gucuruza ibiyobyabwenge, kwiba, kugura no kugurisha ibikoresho by’ibijurano by’amamodoka, urugomo n’ibindi.
Ahanini inyigisho bakura yo babura ubakurikirana bikarangira basubiye uko bari mbere yo kujyayo.
- Ubukene mu miryango:
Ubuzima bw’Abasheshe akanguhe mu Biryogo, bushingiye ahanini no gufashwa n’abahisi n’abagenzi kugira ngo buke kabiri. Abasaza baza ku muhanda, biteze ko hagira uwo baziranye mu myaka ya kera wabanyuraho akabamenya akabasigira agafaranga.
- Imfubyi n’abapfakazi ntibagira gikurikirana,
Mu buzima bwo gushakisha, bamwe mu bana bagata ishuri bakajya mu mirimo yo kwiga ubukanishi bw’imodoka bakiri bato, guhanagura moto, no gusudira n’ubundi bukorikori bakorera mu mihanda.
Uko kuba umwana utaye ishuri abona ibyo akora bimwinjiriza amafaranga (adahagije), bituma mu myaka ibanza yumva ko afite icyo amaze; ariko uko agenda akura yibaza ku buzima abamo bituma abona umwijima imbere; akayoboka ibiyobyabwenge mu rwego rwo kubyiyibagiza.
Bamwe mu bakobwa bacikiriza amashuri kubera kutagira ababitaho, benshi bitabira imirimo idafashije harimo nko gukora mu ma salon de coiffure, kwirirwa mu rugo no mu mihanda ari imburamukoro, bamwe bikabaviramo gucuruzwa mu gihugu cyangwa mu mahanga,abandi bakajya mu buraya, ubigiriyemo ibyago agatwara inda agatangira kwitunga n’urubyaro rwe. Nta yandi mahitamo.
Uko kwirwanaho no gushaka igishoboka cyose cyatuma ubuzima bushoboka ariko mu buryo butarambye, niho haturuka kwitwa amazina mabi no kwitirirwa ibibi ngo ni abaryogo; nyamara barahoze ari abasilimu, maze hakanitirirwa ibituziye byose. Permis z’indyogo, impamyabushobozi z’indyogo, nubwo byaba bikorerwa ahandi byitirirwa Biryogo kuko ari ahantu biyumvisha ko kubera imiterere yaho, utahashakira ikintu ngo ukibure.
Abava Iwawa basubira mu biyobyabwenge
Munyentwari Soudy, ni inararibonye mu buzima bw’abayisilamu, kuko abumazemo imyaka isaga 60.
Avuga ko Biryogo iganwa na benshi bakurikiye ubuzima bworoshye buhaba. Agira ati, “Abantu benshi b’amikoro make bagana Biryogo bashaka ubuzima butagoye, kuko haboneka amazu n’ibiribwa bidahenze. Muri bo hazamo n’abagore babyarana n’abagabo banyuranye, rimwe na rimwe bagata abana. Bamwe muri abo bana nibo bakurira mu Biryogo, ndetse hakanavamo abakoresha ibiyobyabwenge”.
Ikindi Soudy avuga, ngo ni uko abana benshi bajyanwa Iwawa bakagaruka bizeye kwitabwaho bahabwa ibikoresho by’imyuga bize, ariko bagategereza bagaheba. Ati, “Iyo bigenze bityo rero, bongera kwiheba bagasubira mu buzima bahozemo bw’ibiyobyabwenge”.
Ku bijyanye n’abana bata ishuri, Mzee Soudy avuga ko na bo ari bamwe mu bavuka muri iyo miryango iza gutura mu Biryongo, ariko ngo n’Abayisilamu barimo kubera imyumvire ya bamwe mu babyeyi bataramenya akamaro k’ishuri kubera amateka banyuzemo.
Agira ati, “Urumva imyaka irenga 60 abasilamu babayeho batemerewe kwiga, bamwe mu babyeyi ntibazi akamaro k’ishuri. Bakuze birwanaho bakabona amaramuko, bumva ko ari ko bikimeze. Ntibazi ko iyi Leta idaheza, maze babona umwana ataye ishuri agakorera icyo gihumbi bakumva ari ibisanzwe”.
Ababikurikiranira hafi bavuga ko guca ibiyobyabwenge mu Biryogo bishoboka ariko bisaba ingufu nyinshi, zivuye ku nzego za Leta, abayobozi b’umuryango RMC ndetse na ba nyir’amazu bicururizwamo.
Imbogamizi ni uko kurwanya ibiyobyabwenge bivugirwa mu musigiti, nyamara ababinywa n’ababicuruza ntibajya gusenga. Icyakorwa ni ukubegera aho bari, hagashyirwaho imbaraga za Leta, nazo zoshobora kubangamirwa na bamwe mu bafite inyungu muri uko kuzana ibibyabwenge.
Kurwanya ubukene hatangwa ‘Ituro ritegetswe’
Mu kiganiro n’umujyanama wa Mufti w’u Rwanda, Sheikh Mbarushimana Soulayman, avuga gahunda yo gutanga “ZAKAT” izakemura bimwe mu bibazo by’imibereho byugarije abanyantege nke mu bayisilamu.
Avuga ko gukusanya iri turo ritegetswe (Zakat) bizafasha RMC gufasha abatishoboye bari mu zabukuru, imfubyi n’abapfakazi, abana bataye ishuri ndetse n’abakobwa babyara batarashaka.
Sheikh Soulayman ati, “Kuva muri uyu mwaka wa 2021, hari gahunda yo kurwanya ubukene hifashishijwe abasilamu. Basanzwe babizi ko gutanga Zakat ari itegeko, itandukanye n’ituro risanzwe bita Sadaka. Abasilamu nibaryitabira rero rizadufasha gukemura ibibazo byose byugarije imibereho y’Abasilamu”.
Ituro ritegetswe ‘Zakat’, ni imwe mu nkingi eshanu Islam yubakiyeho, nyamara ngo bamwe ntibayubahiriza.
Biteganywa ko buri mwemera atanga umugabane wa 2,5% by’umutungo amaranye umwaka. (Ndlr: Ni nk’icyacumi gisabwa abakirisitu).
Sheikh Soulayman avuga ko bamaze kugena igipimo fatizo cy’umutungo utangwaho Zakat, bemeza ibihumbi 536 by’amafaranga y’u Rwanda.
Umusilamu wese umarana aya amafaranga umwaka, azajya ayatangaho ituro ringana na 2,5%; naho utayagezaho aritange ku bushake.
Mu buryo bworoheje, bazajya batanga 1/40 cy’umutungo bamaranye umwaka.
Umwe mu bavuka mu Biryogo we agaragaza ko hari icyuho gikomeye cy’abafatanyabikorwa nk’imiryango ishingiye ku myemerere (FBOs) n’imiryango nyarwanda itari iya Leta (NGOs) bunganira Leta muri gahunda z’imibereho myiza nk’uko bikorwa ahandi.
Agira ati, “Usanga imiryango myinshi mu bikorwa nk’ibyo byo kwita ku batishoboye, abanyantege nke, ibiyobyabwenge mu rubyiruko, guta amashuri n’ibindi”.
Akomeza avuga ko bene iyo miryango abayisilamu ntayo babona, banibaza niba yaba inariho, cyane ko ngo indi miryango itari iy’abayisilamu ibona ko nta nyungu ifite mu kuza kuhakorera cyangwa bitanayorohera kubera imiterere yaho n’imyemerere y’abahatuye.
Mu bushishozi bwe, ngo asanga gusengesha mu musigiti bidahagije, abayobozi bakanarebye ibijyanye n’iterambere ry’imibereho y’abayisilamu.
Asaba ubuyobozi bw’igihugu gushishikariza abayisilamu gushinga imiryango yabwunganira mu kwita kuri gahunda z’iterambere ry’imibereho myiza y’abayisilamu.
@Agaciro peace, comment yawe iragaragaza ko ushobora kuba wasomye inkuru ufite ibindi usanganwe muri wowe! Muri iyi nkuru nta tiku umunyamakuru yashoye ahubwo urabona ko ibyo inkuru igaragaza bihari kandi bidakwiye umunyarwanda mu bihe tugezemo, ahubwo wakabaye uvuga ko ibyo yanditseho bitariho yabihimbye hanyuma ukamunyomoza.
Cyakoze nemeranywa nawe ko bene abo bayobozi wavuze bagize ibibazo by’abayisilam iturufu mu mvugo zabo, igihe kigeze bakava mu magambo bakajya mu bikorwa bizanira impinduka abo bayisilam bahinduyemo iturufu yo kugera kubyo bashaka.
Nkuko nakubwiye ko wasomye inkuru ufite ibindi witekerereza, ingero nyinshi watanze ko ntawakumiriye abayisilam mu bikorwa wavuze, njye ahubwo ndabona iyi nkuru isa nkaho ibakangurira guhinduka kandi no kuba hari ababifashamo igihe byaba bikenewe nkaba nta kibazo mbibonamo, cyane ko usomye inkuru neza wirengagije ibyo uaanganywe mu mutima cg wiyumvisha, wasanga hari aho imfundo rizingiye hakwiye gufungurwa nabo bakagera kuri byinshi wavuze n’abandi bagezeho ntakomyi bahuye nayo.
Kimwe mu bibuza umuntu kugira icyo ageraho ni uguhora wumva ko hari abandi bashinzwe iterambere ryawe. Iyo myumvire yo kwibwira ko abayisilamu bagomba umwihariko wabo, bakifungirana mu myumvire iciriritse yo kutihuza n’abandi banyarwanda nibyo bibadindiza. Nta mucuruzi usoreshwa hagendewe ku idini rye, nta wubatse hoteli nziza nk’abandi bashoramari ngo akumirwe kubera idini, nta wakoze umushinga mwiza ngo awujyane muri banki imwime cash kubera ubuyisilamu bwe.... rwose iyi ndirimbo imaze gusaza, muhaguruke mukore muve mu bujiji no gukuririza amatiku. Mbona hari n’abayobozi babigize iturufu kandi iri naryo ni rya vangura twaciye.


c: text/html

text:
Uwacikishije Abatutsi bikamuviramo kwicirwa umugore n’abana, arasaba urubyiruko kwirinda amacakubiri
Reverien Mutabazi w’i Busanze mu Karere ka Nyaruguru, nyuma y’uko yiciwe umugore n’abana azizwa gucikisha Abatutsi, arasaba abakiri bato kwirinda amacakubiri kuko byanagaragaye ko nta mumaro wayo.
Mutabazi ni umushoferi, uwo murimo awukora kuva na kera kuko no mu gihe cya Jenoside yawukoraga.
Avuga ko abo yahungishije ari abantu 18 bo mu muryango w’uwitwa Gaspard Rutabagisha wari inshuti ye, bamuhungiyeho nyuma y’uko we yari yamaze guhungira i Burundi.
Rutabagisha uyu ngo hari igihe abaturanyi bajyaga bamutera mu gasantere bari baturiye, bamwita inyenzi. Ubwo indege yari itwaye Habyarimana yagwaga, Rutabagisha yagiye kumureba, amubwira ko atekereza ko nta mahoro aza kugira, kuko na mbere hose ntayo yari afite.
Ubwo iwabo hageraga ibitero by’abicanyi bari baturutse za Mubuga na Mudasomwa, Mutabazi yagiye gushaka ya nshuti ye arayibura, agakeka ko bari bayicanye na bene wabo kuko aho yari atuye ari ho ibitero byari byerekeje.
Ariko ngo yaje kumenya ko yari yahungiye i Burundi, hanyuma abana be ndetse na bene wabo bamuhungiraho, abonye abicanyi bashobora kuza kubamwicana yiyemeza kubaherekeza bakajya i Burundi.
Ati “Uva iwanjye ujya i Burundi ubundi ni iminota 30, ariko twahagenze hafi amasaha ane, kuko twagendaga twihishahisha, uretse ko no mu bo nari mperekeje harimo abakecuru batabashaga kwihuta.”
I Burundi ngo yabashyikirije uwari Chef de zone, ashatse kugaruka mu Rwanda muri iryo joro baramubuza, kugira ngo azabanze abonane na Rutabagisha yazaniye abantu.
Agira ati “Bukeye bwaho twarabonanye, dusezeranaho, ni uko ngaruka mu Rwanda.”
Icyakora abaturanyi bari bamubonye i Burundi ngo baketse ko yagiye kubwira Rutabagisha amakuru y’ubwicanyi n’ababikoze, maze mu nzira agaruka abantu bamubwira ko nagera iwe bamwica, ni ko gusubira i Burundi aho yamaze ukwezi, hanyuma Inkotanyi zafata u Rwanda akagaruka.
Nyuma ya Jenoside ngo yakomeje kubana neza n’abaturanyi, ariko abumva Radiyo Agatashya bakajya bamubwira ko bamuvugaho, bakavuga ko ari icyitso cy’inkotanyi, kandi ko hari igihe bazabonana.
Mu mwaka wa 1997 ngo baramuteye, bamwicira umugore n’umwana mutoya, bica nyirarume wari waje kubasura ndetse n’inka eshanu.
Agira ati “Mu masaa tanu z’ijoro ni bwo baje, bakubita urugi bambwira ngo ninkingure nanjye mbabwira ko ntakingurira abo ntazi. Bamaze amasaha atatu barwana n’urugi, birangira baruciye barinjra. Ni uko bica marume wamfashije guhungira muri pulafo, banyicira n’umugore n’umwana ndetse n’inka eshanu. Bagiye bibwira ko nanjye banyishe kuko no muri pulafo baharashe.”
Icyo gihe ngo yatabawe n’Ingabo z’u Rwanda zaturutse mu kigo cyari ahitwa i Remera, zari ziyobowe na Kapiteni Ruvusha.
Kuri ubu asaba abantu bose, cyane cyane abakiri bato, kubana neza agira ati “Nta muntu ukwiye kuvutsa undi ubuzima. Ubuzima butangwa n‘Imana, bukisubizwa n’Imana. Abantu bajye babana neza.”
Ibitekerezo ( 1 )
Kwica umuntu,ni nko kwica Imana ubwayo,kubera ko twaremwe mu ishusho y’Imana.Nkuko ijambo ryayo rivuga,abantu twese duturuka ku Muntu umwe,ADAMU.Abicanyi,abajura,abasambanyi,abarya ruswa,etc...bajye bibuka ko batazaba mu bwami bw’imana.

robotstxt: allowed

filter: keep


text:
Caritas Kigali mu ruhando rwo guteza imbere abakene n’abatishoboye
kuwa 2017 ni umwaka wa gatatu w’ishyirwamubikorwa by’Igenamigambi ya Caritas Kigali 2015-2019.
Muri iyi myaka itanu, Caritas Kigali yihaye intego yo gufasha abakene n’abandi bari mu bibazo kugira ngo bave mu buzima bubi.Ibi bikanyuzwa mu nzira yo kubafasha kwifasha, kuko aribyo bitanga umuti urambye w’ikibazo cy’ubukene.
Caritas Kigali yihaye intego yo gutanga umusanzu wayo mu iterambere ry’Igihugu nk’uko bigaragara mu Cyerekezo 2020 ndetse no muri Gahunda mbaturabukungu ya 2(EDPRS 2).Ibi bikatuganisha mu cyerekezo 2050 igihugu cyacu gishyize imbere.
Kubasha kugira ubushobozi bwo kwibeshaho, ntibisaba gusa kugira amafaranga ,ahubwo bisaba no guhindura imyifatire.Iyo niyo mpamvu Caritas Kigali ishyira imbaraga no mu guhindura imyifatire y’abo ifasha kwifasha.
Kimwe mu bituma abatishoboye babasha gutera imbere vuba ni ugushyira hamwe imbaraga nke bafite.Uku gushyira hamwe bituma imbaraga zari nke zibyara nyinshi.Niyo mpamvu yatumye ubu Caritas Kigali ishyira imbaraga mu gufashiriza abantu bashyize hamwe mu Mashyirahamwe n’amakoperative.Muri iki gihe hashyizwe imbaraga nyinshi mu guteza imbere ibimina byo kwizigama no kugurizanya.Ubu Caritas Kigali ifite bene ibi bimina birenga 200 ikurikirana .Muri ibi bimina harimo abantu barenga ibihumbi bitanu(5000).Abari muri ibi bimina bakaba bamaze gukusanga amafaranga agera kuri 19 892 326 y’u Rwanda ,ndetse bakaba bamaze gutanga inguzanyo zigera ku mafaranga 29 664 545 y’u Rwanda .
Uburezi ni imwe mu nkingi z’iterambere.Uyu mwaka wa 2017 Caritas Kigali n’abafatanyabikorwa bayo bafashije abana bagera kuri 3500 mu kwiga.Hatanzwe amafaranga agera agera kuri 165 275 145 y’u Rwanda.Muri aba bana hakabamo abagera kuri 580 bahoze mu muhanda.Mu rwego rwo gufasha urubyiruko kwihangira imirimo,abagera kuri 430 bigishijwe imyuga binyuze mu Kigo cy’Imyuga cya Caritas Kigali i Butamwa.
Iterambere rirambye n’iriha agaciro imbaraga z’umuryango.Ni muri urwo rwego Caritas yahinduye uburyo bw’imikorere yayo ,aho ibikorwa byayo by’ubufasha bunyura mu miryango.Ubu mu bikorwa byose bya Caritas Kigali ,hakaba habarizwamo imiryango igera ku bihumbi bitandatu(6000) muri yo harimo imiryango igera kuri 380 y’abana bahoze mu muhanda.Iyi miryango yigishijwe kwiteza imbere bongera umusaruro ,bigishijwe kwihangira imirimo, kuvugurura imirire, kuzuzanya hagati y’umugabo n’umugore, gukemura amakimbirane mu ngo, kwibuka inshingano z’umubyeyi mu burere bw’abana ndetse no kubyara abo bashoboye kurera.
Muri uyu mwaka wa 2017,Caritas Kigali ifatanyije n’abafatanya bikorwa bayo yishimiye ko yashoye amafaranga arenga miliyoni magana atandatu yo gufasha abatishoboye.Tukaba tuboneyeho gushimira abagize uruhare muri ibyo bikorwa byose by’urukundo.Imana ibasubirize aho bakuye.
Fungura inyandiko icapwa


text:
Muri iyi minsi tugeze mugihe ikoranabuhanga rikataje, Satani yahagurukiye kurwanya abakristo akoresheje ubushukanyi bunyuze mu nzira zose zishoboka kugira ngo ayobye intore z’Imana. Abana b’Imana dukwiriye kuba maso tugasibira umwanzi amayira kuko ashaka kutubuza ubugingo buhoraho.
Ezekiyeli 28: 12-17 hasobanura kugwa kwa Satani ava mu ijuru. Lusiferi yari umutware w’umukerubi wuzuye ubwenge n’ubuntu, “Lusiferi” bisobanurwa ngo “inyenyeri yo mu gitondo”. Kubera ubwiza bwe n’ubuntu bwe bwinshi, yarigometse bituma acibwa yirukanwa mu ijuru, ajugunywa mu isi.
Nyuma yo gucibwa Lusiferi ari we Satani yamanukanye umugambi wo kurimbura ibyiza byose - cyane cyane abantu bakunda Imana. Afite imbaraga zikomeye muri iki gihe nk’uko byahoze, kandi tugomba kuzirikana amayeri ye mabi kugira ngo tubashe kumutsinda.
Ni muri urwo rwego tugiye kurebera hamwe inzira 4 Satani ari gukoresha arwanya abana b’Imana muri iyi minsi:
1. Satani atwemeza ko atabaho:
"Amayeri akomeye Sekibi yigeze gukuramo ni ukwemeza isi ko atabaho" Ibi ni ibyagaragaye muri filime yo mu 1995 yitwa "The Usual Suspects", umuhanga muri tewolojiya CS Lewis uzwi cyane, yabigarutseho yerekana isano iri hagati ya Satani mukuru na Satani muto. Lewis yagerageje kuvuga ku bubi bwa Satani n’amayeri akoresha kugira ngo abantu babashe kumwirinda.
Byaba byiza dukomeje kurinda ukuri k’Ubutumwa Bwiza. Niba Bibiliya ikuburira ku byerekeye Satani, fata ibi nk’ukuri kandi nk’ubwenge bukomeye buturuka mw’Ijambo ry’Imana ntugashidikanye kuko Satani ashobora kugutwara ubugingo bwawe.
2. Satani ateza imbere ibinyoma:
Bibiliya itubwira ko kubeshya ari umuzi w’ibyaha byose. Yesu abayobozi benshi b’amadini y’Abayahudi bo mu gihe cye bamushidikanyaga kumugaragaro kandi barwanyaga ubutumwa bwe bukiza. Yohana 8:44 Yesu yabasangije amagambo akomeye ati “Mumeze nka so Satani; kandi mumara umwanya wanyu mukurikirana ibintu so akunda. Yatangiye ari umwicanyi, kandi ntashobora kwihanganira ukuri kuko nta kintu na kimwe afite. Intandaro y’imiterere ye ni umubeshyi, ibyo avuga byose bikomoka muri ibyo binyoma kuko ari we se w’ikinyoma”.
Mubyukuri, twizera ko ibinyoma bidutandukanya n’Imana, si ibyo gusa ahubwo ibinyoma bidutandukanya na bagenzi bacu. Ni yo mpamvu dukwiriye kugendera kure icyaha cyo kubeshya bityo tugahashya Satani.
3. Satani adushukisha ubutunzi:
Amafaranga afata umwanya munini mu buzima bwacu, kandi Satani na we arabizi. Akoresha amafaranga buri mwanya na buri munsi ku isi yose, Satani kuko ari umwanzi wacu atuma dutwarwa n’irari ry’amafaranga kugira ngo twibagirwe urukundo rw’Imana. Tugomba kumera nka Yesu, kandi tukirinda gutwarwa n’irari ry ’amafaranga, ahubwo tukitoza kumvira Imana no gufasha abandi.
4. Satani aradushuka:
Bibiliya ibivuga neza mu gitabo cy’Itangiriro 3:1 aho bivugwa ko inzoka yari inyamayeri kurusha izindi nyamaswa zose Imana yaremye. Mwibuke ko Inzoka yabwiye Eva iti “Ese koko Imana yaravuze ngo ntugomba kurya ku giti icyo ari cyo cyose cyo mu busitani?”.
Satani Yagerageje gutera urujijo Eva, aramushuka ndetse amuhuma amaso amujyana kure y’ibyiza Imana yamugeneye.
Satani yakomeje amayeri ye nyuma yuko Eva yemeje ko Uwiteka yamubwiye ko azapfa aramutse ariye imbuto z’igiti kibujijwe. Inzoka yasutse umugore imubwira ko atazapfa rwose, ahubwo ko amaso ye azahumuka kandi azaba nk’Imana akamenya icyiza n’ikibi.
Natwe nk’abakristo Satani ntashobora kudutinya kuko ameze nk’intare izerera ishaka uwo iconcomera, anyura mu nzira zose zishoboka zituma atunyaga ukuri kw’Imana.
Muri macye dukwiriye gusaba Uwiteka akaduha Umwuka w’ubwenge kugira ngo duhishurirwe amayeri yose Satani akoresha agamije kugusha abera b’Imana. Nidushyira hamwe tugasenga ndetse tukera imbuto zikwiriye abihannye, tuzabasha guhashya amayeri yose ya Satani.
Source: https://www.crosswalk.com/
[email protected]


text:
Arababwira ati “Nabonye Satani avuye mu ijuru, agwa asa n’umurabyo. Luka 10:18
Iyo urebye mu nsengero ahantu hatandukanye, twigishijwe imikorere y’Imana no kubona ibitangaza by’Imanana ariko hari igihe tutamenya ko Satani afite imikorere ye kandi akora. Yesu yaravuze ngo ‘Ntawakwinjira mu nzu y’umunyamaboko ngo amwambure ibintu bye atabanje kumuboha” Muri iyi nyigisho, singamije kwamamaza Satani cyangwa se imbaraga afite kuko Yesu yaramutsinze. Ariko tutamenye uburiganya akoresha mu kuturwanya cyangwa se mukudutera twazisanga rimwe na rimwe twatsinzwe n’uburiganya bwe cyane ko ntawe atinya. Uwo uriwe wese ikigero cyose uriho, ntabwo Satani atinya umuntu numwe ikigero cyose waba uriho icyo atinya gusa ni imbaraga n’amaraso ya Kristo Yesu.
Dukwiye kumenya amayeri ye n’uburyo bw’imikorere ye kuko azana uburiganya kandi akihuta ku kigero kiri hejuru. Aha Yesu yavuze ngo mukigenda, ni igihe yari atumye abigishwa 70 kwigisha, baragenda barigisha bigenda neza, ibitangaza birakorwa bagaruka bitera hejuru bishimye ko ibitangaza byakoretse. Yesu we yari yasigaye ku mavi asenga, cyane ko iyo umuntu asenga ari bwo ashobora kuvumbura imikorere y’abadayimoni, n’imikorere ya Satani. Arababwira ngo "Mukigenda nabonye Satani agwa ameze nk’umurabyo ariko njye nabasengeye, nabingingiye nimumara gukomera muzakomeze n’abandi".
Nagira ngo mbabwire ko imikorere ya Satani iragaragara, Yesu yarabyemeye ko ’Nta muntu wakwinjira mu nzu y’umunyamaboko ngo amwambure ibintu bye atafashe igihe cyo kumuboho’. Rimwe na rimwe Hari igihe tujya gusenga dufite ibyifuzo bitugoye, ibyo twifuza ko Imana idukorera. Ibyo ni byiza ariko dukwiye no kumenya kurwanya Satani, Bibiliya iravuga ngo ‘Murwanye Satani nawe azabahunga ahora azerera ameze nk’intare ashaka uwo aconcomera’ . Iyo uvumbuye imikorere ye ukamutegeka arahunga ariko iyo azi ko utabizi ko ahari, iyo azi ko utazi imikorere ye ashobora kukubababaza kandi mu byukuri nta mbaraga afite nta butware afite, ariko kuko utamenye amayeri ye rimwe na rimwe akagira ibyo yangiza:
Ashobora gutera umuntu ku giti cye, ashobora gutera umuryango, itorero, ashobora gutera mu buryo butandukanye niyo mpamvu dukwiye kuba maso. Buriya Abanyamasengesho ni abarinzi bakwiye guhora bari maso basenga, bagasenga ubudasiba kugira ngo batsinde imikorere y’umwanzi. Ni abarinzi b’inkike bakwiye guhora basenga kugira ngo imikorer ya Satani itagira icyo yangiza haba mu buzima bwa buri munsi cyangwa se mu buryo bw’umwuka kuko Satani azanwa no kwica, kwiba no kurimbura.
Pawulo yatugiriye inama, aravuga ngo ’Twambare intwaro zose’ nizo zizatuma dushobora guhagarara tudatsinzwe n’uburiganya bwa wa mubi. Aravuga ngo ‘Muhagarrare mushikamye, mukomeye ku munsi mubi wo kugeragezwa’. Hari igihe umuntu ahura n’umunsi mubi wo kugeragezwa. No mu bigeragezo dukwiye kumenya ese ibigeragezo turimo turwana ni ibiva kuri Satani, ni Imana ishaka kutwigisha, ese biva ku miterere yacu? Iyo utamenye ikigeragezo cyawe imiterere yacyo Satani abasha kwihisha ahantu hamwe akakugirira nabi, kuko utamenye ubutware bwawe n’icyo uri bukore.
Hari ibintu njya mbona rimwe na rimwe ukumva abanyamasengesho ntacyo bibabwiye. Ukumva mu gihugu hari impanuka zidasanzwe bakagerageza kugabanya umuvuduko, bagakora ibishoboka byose ariko ukagira ngo ni icyorezo cyateye mu mihanda myinshi abantu bagapfa muri ubwo buryo. Naho ntibamenye ko Satani azanwa no kwiba, kwica no kurimbura, niyo bitaba ari impanuka, ukumva mu gihugu hariho umwuka wo gufata ku ngufu. Hirya no hino mu gihugu ukumva abasaza barafata abana ku ngufu, ukumva ni ibintu biteye ubwoba, icyo gihe nacyo kikazavaho ukumva hateye nkongwa mu bigori kugira ngo Satani yicishe abantu inzara umusaruro ntuboneke.
Abanyamasengesho ntibamenye ko ari imikorere ya Satani, ejo ukumva hari abagabo bica abagore babo, hari amakimbirane mu ngo mu buryo buteye ubwoba, imfu nka bene izo zikabaho abantu ntibamenye ko ari imikorere y’abadayimoni. Abadayimoni bagira igihe batera kandi biteguye bakazamukana igitero gifite ingufu, ejo hakazaza gusenyuka kw’ingo: Ingo zose umuriro ukaka bikaba biteye ubwoba abanyamasengesho ntibamenye ko ari imikorere y’abadayimoni, ko ari igihe Satani yateye.
Cyangwa hakaduka umwuka w’ibiyobyabwenge mu rubyiruko: Ukabona urubyiruko rwinshi ruri mu businzi, ukabona ni ibintu birimo gukora kw’abadayimoni. Cyangwa ukabona mu bana bakiri bato hadutse gutwara inda zidateganyijwe mu turere twinshi imyuka mibi igatera. Bitaba ibyo intambara mu matorero zigatera, itorero ritatewe bagatangira gucirana imanza abandi bati(abo ntibakijijwe). Ntibamenye ko uko ari uguterwa k’umubiri wa Kristo(Benedata), ukumva amatorero menshi arimo ararwana: Abakristo ntibumvikana, ukumva abashumba barimo barakurwa ku mirimo ku buryo budasobanutse, kumbe ni umwuka wa Satani urimo urazerera.
Mwibuke igihe Satani yateraga Yesu ari mu masengesho y’iminsi 40, akamugerageza mu buryo bufatika Yesu akamutsinda, Bibiliya iravuga ngo ‘Yamuretse amuteze ikindi gihe’: Niba Satani waramucitse uri umusore azagutegera mu rugo, niba waramucitse mu bushomeri azagutegera mu kazi, niba waramucitse mu kazi azagutegera mu bushomeri. Niba waramucitse ukennye azagutega wakize, niba waramutsinze utarabyara azagutegera mu rubyaro, niba waramutsinze utubashywe azagutegera mu cybahiro.
Bibiliya iravuga ngo ‘Turwanye Satani nawe azaduhunga’ Niturwanye imikorere y’umwijima. Itorero ribereyeho gukora ibyo isi itashobora: Mu miyoborere y’isi bagerageza kuyobora neza nkuko babyize mu bwenge, ariko isi y’umwijima nayo irakora. Mwibuke ko ibitagaragara aribyo biyobora ibigaragara. Niduhaguruka tugasenga isi izagira amahoro, tuzahinga tweze imvura izagwira igihe, imyuka mibi izava mu bantu, ntabwo abantu bazaba abasinzi, ntibazajya mu busambanyi. Ntabwo bazajya mu byaha bitandukanye kuko abera basenze.
Nagira ngo nkwibutse ko Satani agwa ameze nk’umurabyo, ntiwicare ngo wirare ngo wumve ko wageze aho Satani atageza imyambi, ni umurwanyi usibye ko atanesha ariko ahora yiteguye. Iyo acunze urangaye, usinziriye utarii maso ashobora kugira ibyo yangiza mu rubyaro rwawe, mu rugo rwawe, mu mibereho yawe, mu bukristo bwawe, mu itorero ryawe, mu gihgu no mu buzima bwawe bwa buri munsi.
Iyi nyigisho yateguwe inatambutswa na Pasiteri Desire Habyarimana kuri Agakiza Tv mu kiganiro” Ubutumwa bukiza”
[email protected]


text:
Nzeli, kuzakubere ukwezi "Kw’ibyishimo no gutegurira inzira Uwiteka!"-Dr Paul Gitwaza
Yanditswe na: Ubwanditsi
2021-09-01 05:19:23
Ukwezi kwa cyenda (Nzeli mu kinyarwanda), benshi mu bafite aho bahuriye n’iyobokamana cyane imboni z’abakristo: Abashumba, abavugabutumwa, abahanzi,.... bafite ubutumwa bagenda bagenera ababakurikira, akenshi buba bunaherekejwe n’ijambo ry’Imana.
Ni muri urwo rwego umushumba w’itorero Zion Temple ku isi, Intumwa Paul Gitwaza nawe yasangije ubutumwa bukangurira abantu kuguma bugufi bw’Imana. Ati" Shalom, nkwifurije ukwezi kwiza kwa Nzeli, kuzakubere ukwezi "Kw’ibyishimo no gutegurira inzira Uwiteka!"
"Nuko bene Data, mwihangane mugeze aho Umwami Yesu azazira. Dore umuhinzi ategereza imyaka y’ubutaka y’igiciro, ayirindira yihanganye kugeza aho azabonera imvura y’umuhindo n’iy’itumba. Mube ari ko namwe mwihangana, mwikomeze imitima kuko kuza k’Umwami Yesu kubegereye. Yakobo 5:7-8
Uzishimire kuba mu nzu y’Uwiteka nawe azakwibuka, yiteguye kukuruhura ibyo byose bikugoye. Ndakwifuriza kugubwa neza wowe n’umuryango wawe, n’itorero ryawe ndetse n’igihugu cyawe! Uwiteka ahaze gusenga kwawe, anezeze umutima wawe akwambutse ibikugoye kandi akurinde imigambi mibi yose, ahe umugisha ibyo ukora n’ubuzima bwawe.
Ndakwaturaho amavuta mashya mu buzima bwawe, uhabwe imbaraga zo guhamya Kristo. Ndakwaturaho umunezero, ndakwaturaho kuzamurwa, Uwiteka azaguhe kuramba imyaka myinshi uvuge ibitangaza no gukomera kwe. Imana ibahe umugisha!
Ubutumwa bw’Umushumba w’itorero Zion Temple ku isi Dr Paul Gitwaza muri uku kwezi kwa Nzeli.
[email protected]


text:
ESE WARI UZI KO UMUVUDUKO W’AMARASO UKABIJE UVURWA UGAKIRA ? (HYPERTENSION)
ESE WARI UZI KO UMUVUDUKO W’AMARASO UKABIJE UVURWA UGAKIRA ? (HYPERTENSION) Umuvuduko w’amaraso ukabije ni uburwayi bukomeye,bukomeje guhitana abantu benshi muri iki gihe, akenshi umuntu ashobora (...)Read more
Menya ibimenyetso byakwereka ko umwijima wawe uri kwangirika n’uko wawurinda - VIDEO
Menya ibimenyetso byakwereka ko umwijima wawe uri kwangirika n’uko wawurinda Umwijima ni rumwe mu ngingo nini z’umubiri, kandi ukora n’imirimo ikomeye yo gutunganya intungamubiri (fonction (...)Read more


text:
Abantu bensi ntibakunze gusobanukirwa gospel music icyo
aricyo.Kuba batabisobanukirwa neza bikomeza gutera urujijo kuri bo. Ibi
ahanini biterwa n’uko baba badasobanukiwe amateka y’indirimbo
ziririmbirwa Imana (Gospel music), aho byaturutse n’impamvu zitwa iri
zina. Ese impavu yaba ari iyihe? Ushobora no gusanga hari uko wabyumvaga
ku giti cyawe.
Ururbuga rwa interineti examiner.com ruvuga ko, Indirimbo za gospel
zibayeho, hashize imyaka isaga 2000, uhereye igihe intumwa za Yesu
zatangiriye kubwiriza ubutumwa bwiza, ari nako zinaririmba indirimbo zo
kuramya no guhimbaza Imana, zinavuga ibigwi n’ibitangaza Yesu yakoraga.
Ubusobanuro bw’indirimbo za gospel, bukaba bushobora gushingira kuri iyi
mimerere y’izi ntumwa. Gospel music, bishobora gusobanurwa
nk’uruhurirane rw’amagambo y’indirimbo avuga kuri Yesu, ukwizera
kw’abakirisito cyangwa se ubuzima bw’abakirisito.
Gospel Music ni indirimbo za gikristo ugereranije n’ubundi bwoko
bw’indirimbo; zishobora kuba indirimbo zanditswe, ariko zanditswe
n’abakirisito, mu rwego rwo kubwiriza abandi baririmbyi bo mu zindi
njyana ubukirisito. Habaho ubwoko bwinshi bw’indirimbo za Gospel, ariko
ubu bwoko bwose bukaba bufite aho bushingiye. Aha twavuga southern
gospel, black gospel, urban gospel, contemporary Christian music (CCM),
inspirational music, Christian pop music, umuziki wa gikristo wo mu
jyana ya Rock, Christian metal, Christian alternative music, Christian
hip-hop music, Christian R & B music, Celtic Christian music, modern
gospel music ndetse n’ubundi buryo bw’imiririmbire ariko bushingiye ku
myizerere ya gikirisitu. Ibi ngo uramutse ufashe indirimbo itari gospel
ukayigereranya n’iya gospel uhita ubona itandukaniro ako kanya.
Izi ndirimbo zaririmbiwe Imana zagiye zirushaho kumenyekana , uhereye
mu bihe by’ububyutse byagiye bitegurwa mu kinyejana cya 19, ibi bikaba
byaratangijwe na Dwight L. Moody. Gospel music zaje kwamamara
by’umwihariko nyuma y’intambara ya kabiri y’isi yose ndetse no muri za
muvoma zitiriwe Yesu (Jesus movement) zabayeho mu myaka ya za 1970, ubwo
umuziki wa gikristo mu njyana zigezweho wamamaraga. Uyu muziki wagiye
ugera n’aho winjira mu mico gakondo y’abantu ndetse byageze n’aho
utangira gukinwa no kuririmbwa n’abandi baririmbyi wasangaga batarajwe
ishinga n’ibya gikristo.
Indirimbo ziririmbirwa Imana, ngo akenshi usanga zigeza ku bintu
byinshi abaziririmba mu buryo bwo kubamenyekanisha no kubateza imbere.
Hari benshi bazwi kandi zagiriye umumaro mu buzima bwabo, aha twavuga
nka Amy Grant, Michael W. Smith, Steven Curtis Chapman,Jars of Clay, Chris Rice, Mercy Me, Stryper ndetse na the Jonas Brothers. Abandi bahanzi nka Diamond Rio, Randy Travis ndetse na Vince Gill , aba bose bakaba baragiye bashira ahagaragara ama Album atandukanye akubiyemo ubutumwa bwiza.
Gospel music, abandi bakunze kwita indirimbo zaririmbiwe Imana zimaze
kugera hirya no hino ku isi, binyujijwe mu bahanzi bagenda baba
ibyamamare hirya no hino ku isi muri iyi njyana. Uko bagenda
bazenguruka ibihugu bitandukanye hirya no hino ku isi , niko n’izi
ndirimbo zikomeza kumenyekana haba mu ndimi zitandukanye cyangwa njyana.
Ibi bitumwa ubutumwa bwiza bukomeza kwamamara, bityo umurimo w’Imana
ukarushaho gutera imbere. Uko waririmba izi ndirimbo uko ariko kose ,
bitewe n’impamvu iyo ariyo yose, ntihabura abafashirizwa muri icyo
gihangano, kabone n’ubwo ataba ari cyo wari ugambiriye. Ibi bikaba
bigaragaza uburyo Imana ihambaye. Ni muri urwo rwego munyandiko zacu
zitaha, tuzagenda tubagezaho uko babona gospel music kuri bo, duhereye
hanze y’u Rwanda.
Ntitwarangiza tutababwiye ko indirimbo ziririmbirwa Imana zandikwa
ndetse zikanaririmbwa kubera impamvu zitandukanye. Zishobora kuririmbwa
umuntu ashaka kuramya Imana ku giti cye, kuririmbira abandi mu
rusengero, itorero, kwishimisha cyangwa kwinezeza, tutaretse no kuba
zakwinjiriza amafaranga ndetse no kugufasha kuba icyamamare mu muziki.
Uko ugenda hirya no hino , uhasanga amazu atunganya izi ndirimbo, ari
nako hirya no hino mu mijyi hagenda humvikana amaradiyo ya gikirisito
muri leta zunze ubumwe z’Amerika cyane, acuranga izi ndirimbo. Kugeza
ubu injyana z’indirimbo zaririmbiwe Imana, zigenda zifashishwa mu ma
filimi , mu biganiro ku mateleviziyo, mu makwe, mubikorwa bya pilitiki,
festival, amasengero ndetse n’ahandi hantu hatandukanye hahurira abantu
benshi, hirya no hino ku isi.
Dushimirimana Onesphore/isange.com


text:
Ikibazo
Ni akahe gaciro duha umubatizo wa Gikristo?
Igisubizo
Umubatizo wa Gikristo, nkuko bivugwa muri Bibiliya, ni ubuhamya bugaragara inyuma ku mpinduka zabaye mu mibereho y'umwizera. Umubatizo wa Gikristo ushushanya uko umwizera aba ahagaze ku bireba urupfu rwa Kristo, uko Yahambwe, n'uko Yazutse. Bibiliya iravuga iti: 'Ntimuzi yuko twese ababatijwe muri Kristo Yesu, twabatirijwe no mu rupfu rwe? Nuko rero, ku bw'umubatizo twahambanywe na we mu rupfu rwe, kugira ngo nk'uko Kristo yazuwe n'ubwiza bwa Data wa twese, abe ari na ko natwe tugendera mu bugingo bushya' (Abaroma 6:3-4). Mu mubatizo wa Gikristo, igikorwa cyo kwibira mu mazi, gishushanya gupfa no guhambanwa na Kristo. Naho gusohoka mu mazi byo bishushanya kuzukana na Kristo.
Mu mubatizo wa Gikristo, hari ibintu bibiri bisabwa mbere y'uko umuntu abatizwa: 1) umuntu ushaka kubatizwa agomba kubanza kwizera Yesu Kristo nk'Umukiza, kandi 2) uwo muntu agomba no kubanza gusobanukirwa icyo umubatizo usobanura. Iyo umuntu yatuje akanwa ke y'uko Umwami Yesu ari Umukiza, agasobanukirwa ko umubatizo wa Gikristo ari intambwe yo kubasha gutangaza mu ruhame ko yizera Kristo, kandi akagaragaza ko yifuza kubatizwa, icyo gihe nta mpamvu n'imwe ibuza umwizera kubatizwa. Dushingiye ku bivugwa muri Bibiliya, umubatizo wa Gikristo ufite agaciro kanini cyane, kubera ko uba ubaye intambwe yo kubasha gutangaza - mu ruhame ko yizera kandi ko yiyeguriye Kristo ' ni ikimenyetso cyo kugaragaza ko yanyuze mu rupfu, mw'ihambwa no mw'izuka rwa Kristo.
English
Ni akahe gaciro duha umubatizo wa Gikristo?


text:
Ibikoresho by’ikoranabuhanga bishaje byatangiye kubyazwamo ibindi bikoresho
Yanditswe na Tumukunde Georgine
Mu rwego rwo gucunga neza ibikoresho bishaje cyangwa ibisigazwa by’ibikoresho by’ikoranabuhanga n’ibikoresha umuriro w’amashanyarazi cyangwa ingufu zikora nka wo (E-Waste) kugira ngo bitangiza ubuzima bw’abantu n’ibidukikije muri rusange, Guverinoma y’u Rwanda yashyizeho uburyo bwo kubikusanya bikabyazwamo ibindi bikoresho fatizo byakwifashishwa mu nganda zitandukanye.
Ibyo bikoresho birimo telefoni, mudasobwa, inyakiramajwi, insakazamajwi, inyakiramashusho n’insakazamashusho n’ibindi bikoresho koranabuhanga n’ibikoresha umuriro w’amashanyarazi cyangwa ingufu zikora nka wo.
Kugira ngo umwuga wo kubicunga ukorwe mu buryo bunoze, Urwego Ngenzuramikorere (RURA) rwashyizeho amabwiriza awugenga ku buryo abawukora ubu n’abashaka kuwukora mu gihe kiri imbere bazajya bagengwa n’ayo mabwiriza ndetse bakabisabira n’impushya.
RURA ivuga ko ibikoresho by’ikoranabuhanga n’ibikoresha umuriro w’amashanyarazi cyangwa ingufu zikora nka wo (Electrical and Electronic Equipment) iyo bishaje ntibicungwe mu buryo bukwiye bishobora kugira ingaruka mbi ku bantu bitewe n’ibyo bikozemo (Substances Chimiques).
Tuyishime Ahoranayezu Christian, Umuyobozi muri RURA ushinzwe kugenzura ubuziranenge n’ubwiza bwa serivisi z’itumanaho n’iz’amaposita, avuga ko ibihugu byinshi byo ku isi cyane cyane ibyateye imbere bimaze gushyiraho uburyo bwo gucunga ibikoresho bishaje kugira ngo bitangiza ubuzima bw’abantu n’u Rwanda rukaba rwaratangiye iyo gahunda.
Yagize ati: “RURA ifite inshingano zo gushyiraho amabwiriza agenga icungwa ry’ibisigazwa by’ibikoresho by’ikoranabuhanga n’ibikoresha umuriro w’amashanyarazi cyangwa ingufu zikora nka wo (E-Waste) nk’uko biteganywa n’itegeko No 24/2016 ryo ku wa 18/06//2016 rigenga ikoranabuhanga mu itangazabumenyi n’itumanaho. Hari rero amabwiriza yateguwe agiye gutangira gushyirwa mu bikorwa.”
Aya mabwiriza azaba agenga abasana ibyo bikoresho, abakusanya ibishaje babijyana ahabugenewe ndetse n’ ababitunganya.
Hari ubwoko butatu bw’impushya
- Uruhushya rwa mbere ni urw’umuntu ubikusanya abivana aho byaba biri (mu ngo, mu bigo, ahasanirwa ibikoresho n’ahandi hatandukanye) akabijyana aho bigomba gushyirwa haba ku bakora umurimo wo gusana ibyapfuye no ku babitunganya bakabikoramo ibindi bikoresho.
- Uruhushya rwa kabiri ni urw’abasana ibyapfuye kugira ngo byongere bikoreshwe, ibyo batagikeneye bakagira uburyo bwo kubibika neza, bikazajya bikusanywa bigashyikirizwa ababitunganya bagakuramo ibindi bikoresho.
- Uruhushya rwa gatatu ruzajya ruhabwa ushaka gufata ibyo bikoresho bitagikoreshwa akabihinduramo ibindi bikoresho fatizo byakwifashishwa mu yindi mirimo, ibyo adahinduye akabishyingura mu buryo bwagenwe.
Uko ibikoresho bitagikora bibyazwamo ibindi
Ibikoresho by’itumanaho bishaje byatangiye gutunganywa n’ uruganda Enviroserve Rwanda Ltd ruri mu Karere ka Bugesera, rukabibyazamo ibindi bikoresho.
Mbera Olivier uhagarariye uruganda Enviroserve mu Rwanda, asobanura ko uru ruganda rutunganya ibisigazwa by’ibikoresho by’itumanaho n’ikoranabuhanga hatangijwe ibidukikije. Ibyo bikoresho (Electronic and Electrical equipments) birimo mudasobwa, telefoni, ibyuma bisohora impapuro zanditseho ( Printers), ibyuma bikonjesha n’ibindi.
Ibyo uruganda rwakiriye rubikoramo ibikoresho fatizo (raw materials) byifashishwa n’inganda mu gukora ibindi bikoresho. Yagize ati: “Nko kuri mudasobwa dukuramo ibintu bitandukanye, nk’igice cyayo gikoze muri pulasitike gikorwamo utundi dukoresho fatizo twifashishwa mu nganda zikora ibikoresho bya pulasitike zikabikoramo nk’intebe, ameza, amakaziye ,…Ibice bikoze mu byuma bijya mu nganda zikora ibyuma; bigakorwamo ferabeto, amabati n’ibindi.”
Uruganda rufite ubushobozi bwo kwakira toni ibihumbi 10 z’ibikoresho bishaje ku mwaka, ariko kugeza ubu rutunganya toni ibihumbi 7 bitewe n’uko ibyo bikoresho bitaraba byinshi.
Yakomeje agira ati: “ Twatangiye gukusanya ibikoresho biri mu bigo bya Leta, ariko RURA yashyizeho amabwiriza ku buryo mu minsi ya vuba hazatangira gukusanywa n’ibivuye ahandi hantu hatandukanye nko mu ngo, amashuri ndetse n’ahakorerwa imirimo yo gusana ibikoresho birebwa n’ayo mabwiriza.”
Mbera yasobanuye kandi ko hari ibikoresho babanza gusuzuma bakareba ko bitangiritse cyane, ibishobora kongera gukora bakabisana.
Ati: “ Hari nka mudasobwa twatunganyije zigera kuri 200 tuziha REB zihabwa amashuri. Dufite na gahunda yiswe “Computer for School” yo guha ibigo by’amashuri mudasobwa zasanwe bikishyura amafaranga make, ariko tukagirana amasezerano ko mu gihe zashaje bongera bakazidusubiza zigakorwamo ibindi bintu kugira ngo zitajya kwangiza ibidukikije.”
Ibikoresho bitabashije gutunganyirizwa muri uru ruganda byoherezwa ku kicaro gikuru cya Enviroserve i Dubai bigatunganyirizwayo, ibidakoreshejwe hari uburyo bishyingurwamo bitangije ibidukikije.
Abaturarwanda barakangurirwa kujya bagaragaza ibikoresho batagikeneye bikajyanwa aho bigomba gushyirwa bigakorwamo ibindi, kuko atari byiza ko babigumana mu ngo cyangwa aho bakorera bishaje kuko bishobora kugira ingaruka mbi ku buzima.


text:
Nkuko twatangiye iyi nyigisho yacu ifite umutwe ugira uti :” Ibintu wakora kugirango ugaragarize uwo mwashakanye ko umukunda by’ukuri “ Mbere tuakaba twarabagejejeho ibice bibiri by’iyi nyigisho ,ubu tukaba tugiye gukomeza tugaruka ku gice cya gatatu cyayo .
Muri iki gice cya gatatu turakomeza tureba ibindi bintu bituma abashakanye banezezanya kugira ngo urukundo rwabo rusangambe. Ni ngombwa ko bagira igihe cyihariye bari hamwe kuko buri wese akeneye ko abona undi amwitayeho amutega amatwi, kaba nabyise icyo umuntu yita “Guha uwo mwashakanye umwanya mwiza wihariye”.
Guha uwo mwashakanye Umwanya mwiza wihariye bishaka kuvuga ko ugomba kugena igihe ukitarura ibintu byose n’ukuvuga utarangarijye mu kureba amafirime,umupira ,imiziki kuri Television,gufata umwanya wawe munini uri murugo wibereye kuri Machine (Raptop),kuri Telephone no mu bindi bishobora kurangaza umuntu.
Ukwiriye gusobanukirwa ko igihe uri kuganira na mugenzi wawe warangajwe n’ibi twavuze haruguru mu ganira usa n’udahari kuko ubwenge n’ibitekerezo byawe biba byamaze gutwarwa n’ibyo uri kubona maze ibi bigatuma utabasha gusabana mu kiganiro n’uwo mwashakanye ari nayo mpamvu usabwa ko igihe ushaka gufata umwanya w’umwihariko wo kuganira nuwo mwashakanye ukwiye kwitarura ibi byose ,ukaba wamusohokana ahantu hatuje cyangwa mu kaganira ibi byose bizimije kugirango mubone uko murebana akajisho kur’urukundo uha mugenzi wawe.
Bishaka kuvuga ko muzafata igihe cyo gutembera mugenda n’amaguru kandi muri babiri gusa cyangwa kujya kurira hanze muri Restaurant bijya kumera nk’iby’abantu bari muri Fiancaille ariko biratandukanye ku bashakanye kuko Abafiance buri umwe ashobora kuba afitiye undi isoni .
Mu gihe mu bashakanye bo baba baganira bafite byinshi bunguranaho ibitekerezo ndetse rimwe na rimwe ubabonye aho akagira ngo intego yabo niyo gufata amafunguro ariko kuribo intego ntaba ariyo ahubwo aba ari ukugirango bahindure uruganiriro.
Burya iyo umugabo yicaranye n’ umugore akamuha iminota 45 cyangwa isaha amwitayeho ari kumwumva bigira umumaro ukomeye kuko muri iyo minota niho mubasha kuvuganira ukuri kose ndetse mu kanaganira kw’iterambere ry’urugo rwanyu bityo abashakanye bakwiye kwiha intego yo kujya bafata umwanya bakaganira bituma urugo rwabo rukomera kandi rukazira amakimbirane kuko byose biba byacocewe mu ruganiriro.
Ikindi umuti umwe ntabwo ushobora kuvura uburwayi bwose niyo mpamvu habaho imiti inyuranye cyangwa se ikaba imiti ivanze bakuye mu miti itandukanye. Akaba ari yo mpamvu njya gutangira icyigisho cya mbere nabaje kukubaza ibibazo bibiri nti”1. Mbese waba uzi ibikorwa by’urukundo uwo mwashakanye yagukorera bigatuma urushaho kumukunda ?
2. Mbese waba uzi ibikorwa by’urukundo wakorera uwo mwashakanye bigatuma anezerwa, akumva ko umukunda?
Ikiryoshya urukundo n’uguha uwo mwashakanye igihe cyihariye ukamwumva umuhanze amaso kandi umutima wawe ndetse n’ibitekerezo biri kuri we kandi bakaba bari ahantu hatari ibirangaza.
Nk’urugero mu gihe umupapa yicaye hasi muri salon ( kuri floor) basunika agapira n’ umwana w’ imyaka 2 ibitekerezo bye ntabwo biba biri ku umupira ahubwo biba biri kuri uwo mwana ariko mu gihe uwo mu papa yaba ari gusunika ako gapira abifatanya no kuvugira kuri Telephone icyo gihe ibitekerezo bye ntabwo biba biri kuri uwo mwana.
Abagabo bamwe n’abagore babo bibwira ko bakoresha Igihe cyabo hamwe kuko baba mu inzu imwe, mu mwanya umwe ,mu masaha amwe ariko ntabwo baba bari kumwe kuko birasohobka ko waba ubana n’umuntu mu nzu ariko ukamwima umwanya kandi wowe utabizi kuko buri gihe iyo ashatse ko mu ganira uba ufite ibindi wibereyemo .
Iyo umugabo ari kwandikira umugore ubutumwa bugufi (message) cyangwa kuvugana kuri Telephone ntabwo aba ari kumuha igihe cy’ ubuzima kuko aba atari gukoresha ubwenge kandi n ’ibitekerezo bye ntibiba biri kuri we.
Gutanga umwanya wihariye kuwo mwashakanye ntabwo bivuga kuba muri hamwe mu koresha igihe cyanyu murebana mu maso gusa ahubwo ni ugukorera ikintu hamwe kandi ku buryo buri wese ibitekerezo bye biri kuwundi ntakindi kiri ku murangaza.
Mu gihe umugabo n’ umugore bari gukinana Tennis, byerekana guhana Igihe kuri buri wese ntabwo biba ari ugushyira ibitekerezo kuri uwo mukino ahubwo biba biri ku gikorwa cyo gusangira igihe cyawe na mugenzi wawe.
Ibyo kandi bigakurikirwa n’ibiganiro (communication) yerekana ko buri wese ari kwita kuri mugenzi we, kuko bose baba bari kunezererwa ko buri wese ari kumwe n’undi, kandi bose basa nkaho bari gukora ibintu bimwe.
Iyo uwo mwashakanye anezezwa no ku muha umwanya wihariye bizagusaba nabwo kumenya uburyo muganira kuko akenshi bisaba ku mutega amatwi kandi ukamwereka ko uri kumva amarangamutima ye.
Ndagirango muri iyi nyigisho nzaguhe ibintu bigera ku icumi bizagufasha muri icyo gihe.
1: Bizagusaba kumureba mu gihe ari kukuvugisha, ibitekerezo byawe ugomba kubiganisha kuri we. 2. Ntugashake kumva ibyo uwo mwashakanye ari kukubwira uri kwikorera ibindi: Iyo uri gukora ibindi ntushobora kuvana ibitekerezo byawe kuribyo ako kanya bizagusaba ku mu bwiza ukuri, ukamubwira uti: nibyo ndabona ko ushaka kuvugana najye ndabyishimiye ariko ndashaka kukumva neza.
Kubera ibyo ntabwo nabikora kano kanya ariko ubaye ushobora kumpa iminota15 nkabirangiza. Ndaza kwicara hasi nkumve. Bamwe barabyubahiriza nta kibazo.
3.Genzura uko yitwara ari ku kubwira: hari igihe aba ari gukubita mu biganza bye, ari kurira, ugomba gukurikirana movement ari kuguha biza gufasha kumenya uko amerewe (feeling).
Izindi nama nakugira igihe uzaba umaze kumenya ko uwo mwashakanye akunda guhabwa umwanya wihariye bizagusaba nabwo ibi bikurikirana:
Kujyana nawe gutembera mugenda n’ amaguru hafi yaho mutuye.
.-Niba mutuye mu mujyi mushobora kujya gutembera muri city Park mushobora nabwo kujya ahantu hari rose garden mu kajya muvugana kumabara yayo ,ayo akunda ni impamvu yabyo.
4. Ushobora kubwira uwo mwashakanye ku kwandikira ibintu bigera kuri bingahe bikunda ku munezaza. Maze wihe intego yo kujya byibura ukora kimwe buri kwezi ku mezi atanu akurikirana.
. Ugomba gutekereza ibintu mugenzi wawe bimunezeza kurushaho niyo kuri wowe byaba bitakunezeza cyane. Umubwire ko ushaka ko buri rimwe mu kwezi ushaka kuzajya ujyana nawe.
Imana Ihe urugo rwanyu umugisha.
Iri jambo muritegurirwa kandi mukarigezwaho na Rev./Ev. Eustache Nibintije, Umunyeshuri wa Patriots Bible University yo muri Leta Zunze Ubumwe za Amerika.
Tel: +14128718098
Email: estachenib@yahoo.com


text:
Musenyeri Edouard Sinayobye yabwiye imbaga yari yitabiriye umuhango wo kumwimika wabaye kuri uyu wa 25 Werurwe 2021 yavuze ko akibwirwa iyi nkuru ko yagizwe Musenyeri yahise yikanga ndetse bimutera ubwoba ahinda umushyitsi, ibintu yagereranyije nk’igihe umubyeyi Bikiramariya abwirwa na Marayika Gabriel ko azabyara umwana w’Imana.
Musenyeri Sinayobye yagize ati “Umubyeyi Maria abwiwe ko azabyara umwana w’Imana yagize ubwoba, nanjye natitijwe n’ubutumwa, ubwo nabwirwaga iyi nkuru ariko nitaba karame”.
Musenyeri Sinayobye wagizwe umushumba wa Diyoseze ya Cyangugu avuga ko yambitswe impeta y’isezerano agira ati “Diyoseze ya Cyangugu tugiranye isezerano, ni umugeni mwiza kandi nanjye ndi umugeni uzababanira neza, abo nsanze ndetse nabo tuzakorana mbijeje kubumvira no kubitaho”.
Musenyeri yasabye Imana ngo amenye intama yaragijwe mu mazina yazo, kandi inkoni yahawe irigondoye hejuru imwibutsa kwicisha bugufi, kuko iriya nkoni itari iyo gukubita ahubwo ari iyo gucyamura”.
Akomeza agira ati “Hari abambajije icyo nzanye muri iyi Diyoseze, nanjye ndagira mbasubize ko icyo nzanye ari ikifuzo, tube abavandimwe muri kirisitu”.
Musenyeri Sinayobye ashimira Perezida Kagame wamutumyeho Minisitiri w’Ubutegetsi bw’Igihugu, avuga ko amwijeje isengesho, naho Musenyeri Philipo Rukamba wamureze amwifuriza kudasaza, mu gihe Musenyeri Céléstin Hakizimana uyobora Diyoseze ya Gikongoro umaze imyaka itatu ayobora Diyoseze ya Cyangugu yamwifurije guhorana ishyaka.
Musenyeri Sinayobye asaba abaturage n’abapadiri asanze kutazamutinya ahubwo kumwegera bagakorana.


text:
Mu cyegerenyo cyatanzwe n’Umuyobozi Mukuru wa Meteo Rwanda, Gahigi Aimable, yagaragaje ko hazagwa imvura isanzwe ariko mu Turere twa Rusizi, Nyamasheke, Rutsiro, Rubavu, Ngororero, Musanze na Burera hazagwa imvura nyinshi irenze milimetero 500 mu mezi atatu ari imbere.
Gahigi yasabye abahinzi, inzego za leta, abikorera, imiryango itegamiye kuri leta ndetse n’abaturarwanda bose muri rusange kubyaza umusaruro amakuru y’uko ibihe by’imvura bizaba bimeze, kuko bayahawe mbere y’igihe.
Ati “Turabasaba ko bakwiriye gushingira kuri iri teganyagihe bagafata ingamba zigamije kongera umusaruro w’ubuhinzi n’ubworozi, kwirinda no gukumira ibiza, kwirinda no gukumira indwara, kubungabunga ibidukikije, gufata neza imiyoboro y’amazi n’ibindi bikorwa remezo bifitiye igihugu akamaro cyane cyane mu bice biteganyijwemo imvura nyinshi.
Umuyobozi w’Ishami rishinzwe ubutabazi no gusana ibyangijwe n’ibiza muri Ministeri y’ibikorwa by’ubutabazi, MINEMA, Habinshuti Philippe, yavuze ko iri teganyagihe riziye igihe kuko rizafasha gutegura neza ingamba zo kurengera ahashobora kwangizwa n’imvura hakiri kare kugira ngo barengere ubuzima bw’abaturage.
Ati “Aya makuru azadufasha kunoza neza ingamba twari dufite [zijyanye no kurwanya Ibiza] kuko bizatuma igihembwe cy’imvura kijya gutangira abantu bazi icyo bagomba gukora kugira ngo tugabanye ingaruka ziterwa n’ibiza bituruka ku mihindagurikire y’ibihe.”
Gahigi yasabye abaturage kuba maso ntibirare kuko ibipimo byatanzwe ari ingano y’imvura izagwa mu mezi atatu yose, ariko hatagaragajwe uko izagenda igwa mu byumweru. Cyane ko muri iki gihe ikirere gisigaye gihindagurika kenshi.
Ati “Kuvuga ko imvura yagabanutse mu gihembwe ni ingano y’imvura iteganyijwe kuboneka uyiteranyije yose, ariko ntibishobora gukuraho ko ishobora no kugwa rimwe ari nyinshi, kuko ni ibintu bigaragazwa n’andi mateganyagihe ategurwa kugira ngo yunganire iri.”
Yabasabye ko abantu bakomeza gukurikirana amateganyagihe atangazwa na Meteo Rwanda mu gihe cy’ukwezi, iminsi 10, itanu n’ itatu, iritangwa buri munsi ndetse n’iteganyagihe riburira iyo bibaye ngombwa.
Kwitonda Philippe, Umuyobozi w’Ishami rishinzwe ubutaka, amazi n’amashyamba muri MINEMA we yasabye abaturage gusukura imiyoboro y’amazi kugira ngo imvura izagwa itazateza isuri, asaba abatuye mu Turere tuzagwamo imvura nyinshi mu Burengerazuba no mu Majyepfo gutera ibiti kuko biri mu bikumira ibiza.
Biteganyijwe ko imvura izatangira kugwa hagati y’itariki 29 Nzeri na 9 Ukwakira 2021 mu bice byinshi by’igihugu, ariko mu majyaruguru y’uburengerazuba izatangira kugwa kuva mu cyumweru cya 2 cya Nzeri, mu majyaruguru no mu burengerazuba bw’amajyepfo izatangira kugwa mu Cyumweru cya 3 cya Nzeri mu gihe igice gito cy’amajyepfo y’uburasirazuba iteganyijwe gutangira hagati y’itariki 9 na 19 Ukwakira 2021.
Iyi mvura biteganyijwe ko izacika hagati y’itariki 21 na 31 Ukuboza 2021, mu gihe mu ntara y’Iburengerazuba ndetse n’igice cy’amajyepfo y’uturere twa Nyaruguru, Nyamagabe na Gisagara izacika Gisagara hagati y’itariki ya 31 Ukuboza 2021 kugeza 10 Mutarama 2022.


text:
Igitaramo ‘Inganzo ya Kayirebwa’ kizaba ku Cyumweru tariki ya 27 Werurwe 2016 mu Mujyi wa Kigali kuri Hôtel des Milles Collines.
Ni nyuma y’iminsi asohoye Album ‘Urukumbuzi’. Ni iya munani Kayirebwa ashyize hanze, igizwe n’indirimbo cumi n’imwe zirimo “Intumwa Zanjye, Abuzukuru, Inzozi Data Yandoteye, Kuki Mwampishe, , Uzanter’ Irungu, Rwagasana, Rwego Rw’ Ingenzi, Ubutumwa, Mbatez’ Igitego n’iyitwa Amatage.
Ku rubuga bwite rwa Kayirebwa hari amabwiriza yihariye agenga igitaramo , imiryango izafungurwa guhera saa kumi n’imwe naho saa kumi n’ebyiri ahite yanzika n’umuziki. Kwinjira ni amafaranga ibihumbi cumi na bitanu ku muntu umwe, imyanya irabaze hazinjira abantu batarenze magana atatu.
Mu mwaka ushize yakoze ikindi gitaramo nk’iki, cyabereye i Masaka ahitwa Masaka Farms tariki 29 Werurwe 2015 ahari umubare munini w’abakunda ibihangano bye biganjemo abasheshe akanguhe. Kayirebwa yongeye kwereka abantu ko impano y’ubuhanzi ayifite mu maraso.


text:
Yabivugiye mu ijambo yagejeje ku bitabiriwe Umuhango Ngarukamwaka wo kwizihiza umunsi mukuru w’Umuganura wabaye kuri uyu wa Gatanu tariki ya 3 Kanama 2018.
Uyu muhango wabereye i Nyanza mu Ntara y’Amajyepfo wari ufite insanganyamatsiko igira iti “ Umuganura Isoko y’Ubumwe no kwigira kw’Abanyarwanda.”
Minisitiri Uwacu yagize ati” Dutangiye umwaka wa Kinyarwanda, kandi na Gahunda y’imihigo ya 2018- 2019 irakomeje. Ibyo twizihiza kuri uyu munsi bigomba kutubera ishingiro ryo gukora cyane , kugira ngo umwaka utaha umusaruro twabonye uzikube kenshi. “
Minisitiri Uwacu yanibukije ko uko Umuco ugenda utera imbera ukajyana n’iterambere, ku munsi w’Umuganuro Abanyarwanda bishimira umusaruro mu ngeri zitandukanye, zitari ubuhinzi gusa nk’uko byahoze kera.
Ati” Muri uyu mwaka dusoje turishimira ko umusaruro w’ubuhinzi wazamutseho 8% cyane cyane mu gihembwe cya mbere cy’ihinga. Turishimira kandi ko umusaruro ukomoka ku bukungu n’inganda wazamutseho 7% bivuye cyane cyane mu kuba twarahaye agaciro cyane ibikorerwa mu Rwanda.”
Minisitiri uwacu yanavuze kandi ko Umusaruro ukomoka kuri serivise Abanyarwanda batanga wazamutseho 12%, avuga ko ibi ari ibyo kwishimira ndetse no gushimira buri wese wagize uruhare kugira ngo uyu musaruro ugerweho.
NK’uko bisasanzwe mu Muco wa Kinyarwanda, iyo hizihizwa umunsi mukuru w’Umuganura, Abanyarwanda baboneraho umwanya wo kuremera bagenzi babo batabashije kweza nk’uko byifuzwaga.
Ni muri urwo rwego muri uyu muhango Bamwe mu baturage bo mu Karere ka Nyanza batabashije kweza baremewe bagahabwa ibiribwa bitandukanye, banahabwa Inka zigera kuri 11.
Hanatanzwe kandi ubwisungane mu buvuzi bwahawe abaturage 1000 batishoboye, bwatanzwe n’Umuryango w’Aba Islamu mu Rwanda.
Umuganura ni umuhango ufite agaciro gakomeye mu Muco wa Kinyarwanda, aho ufasha Abanyarwanda gukomeza Ipfundo ry’ubumwe bwabo, bagakomeza kwiyubakira igihugu no gutezanya imbere ntawe usigaye inyuma.
Uyu muhango ukaba wizihijwe nyuma y’icyumweru cy’umuco kimaze iminsi kizihizwa mu gihugu hose, kikaba cyasojwe n’igitaramo cyiswe “Nyanza Twataramye.”


text:
Iyi Porogaramu ya Chevening yashyizweho na Guverinoma y’u Bwongereza, itanga buruse ku banyeshuri b’abahanga mu masomo atandukanye bo mu bihugu 144 byo hirya no hino ku Isi yo kwiga muri Kaminuza zo muri iki gihugu.
Umuyobozi Mukuru wa Banki ya Kigali, Dr Diane Karusisi, yavuze ko BK izajya yishyurira umunyeshuri umwe mu batoranyijwe na FCDO buri mwaka mu Rwanda mu gihe cy’imyaka itatu ikurikirana, aho izajya itanga ibihumbi 38 by’Ama-Pound (arenga miliyoni 53 Frw) kuri buri munyeshuri.
Yakomeje agira ati “Uburezi ni kimwe mu bintu by’ingenzi BK yitaho mu bikorwa byo gufasha sosiyete. Tuzi neza ko abazajya kwigayo [mu Bwongereza] bazagaruka mu Rwanda bagatanga umusanzu wabo kubaka igihugu.”
“Nk’uko mubizi hari n’abajya kwiga ibijyanye n’imari, twizeye ko natwe tuzashobora kubonamo abazaza gukorera BK wenda umuntu uzansimbura akazaba umuntu wize muri iyi porogaramu ni byo nifuza. Muri make ni ukubaka abayobozi b’u Rwanda mu myaka iri mbere.”
Ambasaderi w’u Bwongereza mu Rwanda, Omar Daair, yavuze ko Porogaramu ya Chevening ari mpuzamahanga kandi imaze igihe ikorera mu Rwanda kuko yatangiye mu 1999 aho iha buruse abanyeshuri 10 cyangwa icyenda buri mwaka. Yashimiye BK ku bwo kuyitera inkunga kuko bizafasha kongera umunyeshuri ku bahabwaga iyi buruse.
Yagize ati “Twajyaga twohereza abanyeshuri icyenda cyangwa 10 ku mwaka, ariko ubu tugiye kurenzaho undi kubera ubufasha bwa Banki ya Kigali, ntekereza ko ari ibintu byiza cyane kuba twabasha kohereza abanyeshuri benshi, atari mu Rwanda gusa muri Afurika ndetse no ku Isi hose kuko ubumenyi bazana bugira uruhare rukomeye mu iterambere ry’ibihugu byabo.”
Kuva iyi porogaramu yatangira imaze gufasha abanyeshuri barenga ibihumbi 15 ku Isi hose harimo n’abo mu Rwanda, aho abajya kuyigamo bagomba kuba bafite Impamyabumenyi y’Icyiciro cya Kabiri cya Kaminuza, amaze byibura imyaka ibiri bakora.
Biga amasomo atandukanye arimo itumanaho, ubwubatsi, ibijyanye n’imari, ubucuruzi, amategeko, iterambere, ubuzima, kwita ku butaka n’ibidukikije n’ayandi mu gihe cy’umwaka.
BK itanga ubufasha butandukanye bugamije gufasha Abanyarwanda kugera ku iterambere, aho mu ntangiriro za 2020 yanatanze miliyoni 200 Frw yo kugura telefoni 2000 zahawe Abanyarwanda muri gahunda ya Connect Rwanda.


text:
INGINGO Z'INGENZI Z'IMPAMVU YO GUSABA GUHINDUZA AMAZINA
Turabamenyesha ko uwitwa MUSHIMIYIMANA Flavia mwene Bizimungu na Nyirashyirakare, utuye mu Mudugudu wa Buhunde, Akagari ka Biruyi, Umurenge wa Mushonyi, Akarere ka Rutsiro, mu Ntara y'Iburengerazuba wanditse asaba uburenganzira bwo guhinduza amazina asanganywe ariyo MUSHIMIYIMANA Flavia, akitwa MUSHIMIYIMANA Euphrasie mu gitabo cy'irangamimerere. Impamvu atanga yo guhinduza izina 'ni izina nabatijwe'.
Byemejwe na Prof. Shyaka Anastase, Minisitiri w'Ubutegetsi bw'Igihugu
Agaciro k'icyangombwa; Cyatanzwe kuwa; 2020-09-16


text:
Naraguje mu Rwanda no hanze ngo umugore wanjye akire biba ibyo ubusa, Imana iba ariyo imukiriza mu masengesho: Ubuhamya bwa Jean Marie
Yanditswe na: Ubwanditsi2021-09-29 08:14:54
Niringiyimana Jean Marie Vianney ni umugabo wo mu karere ka Gakenke umurenge wa Ruli, uvuga ko Imana yamugiriye neza ikamukiriza umugore we wari urwaye urushwima(Kubyimba inda), ubwo we yari yararaguje ahantu hose bikanga ariko Imana ikaza kumukiriza umugore.
Ati"Nabaye umupagani ngera igihe mpura n’ikigeragezo umudamu wanjye ararwara, njya mu kumuvuza mu buryo bwa gipagani. Uburwayi yari arwaye nabonaga ari uburogano, yari uburwayi bwo kubyimba inda mu kinyarwanda babwita ’Urushwima’ kandi iyo ndwara abenshi bayirwaye barapfa.
Naje kwinjira muri gahunda zo kujya kuraguza nari nkiri muto mfite amyaka 28, ndaraguza njya mu bapfumu batandukanye hafi y’igihugu cyose biranga, nza kugera n’aho njya mu bapfumu bo hanze y’igihugu. Aho hose najyaga yo njyanywe no kugira ngo bampe imiti yakiza madamu wanjye.
Naraguje mu karere ka Kirehe, njya Ruhengeri, mbese mu Rwanda hose narahazengurutse biranga, biza gufata intera njya kuraguza muri Congo naho biranga, nza gukomeza njya mu uri Tanzaniya naho biranga. Aho hose bimaze kwanga mbona ko ntako ntagize, naje kuganira na mukecuru wanjye (Mabukwe) arambwira ati" Ndabizi ko ntaho utageragereje ngo uvuze biranga, ariko hari umukozi w’Imana nzi ugende umurebe aze asengere madamu wawe, amusabire imbabazi ku Mana z’ibyaha yakoze ubundi yezwe atahe (yezwe apfe)".


text:
Padiri Twizeyumuremyi Donatien uyobora Caritas ya Kigali, avuga ko ipfundo ry’ikibazo cyo kujya mu mihanda kw’abana, ari uburere bwabuze mu miryango imwe n’imwe.
Zimwe mu mpamvu nyamukuru basanga zitera ubuzererezi n’ikibazo cy’ababyeyi batita kubana ngo babahe ibyangombwa by’ibanze bigatuma abana bajya gushakira ibisubizo by’ibibazo bafite mu muhanda muryango wabo aho bitari.
Aha ninaho ashingira asaba ko umubyeyi wese utabasha kubahiriza inshingano zo kurere umwana we adakwiye no kubyara.
Ati “ kubyara umwana utazabasha kurera birutwa no kumwihorera kuko biteza ikibazo muri sosiyete nyarwanda”.
Ku kibazo cy’ubukene nacyo kiri mu biza ku isonga ariko Padiri Twizeyumuremyi Donatien avuga ko nabwo buzanwa n’ababyeyi badakorera abana babyaye ngo babahe ibyibanze bibatunga.
Akaba ari nayo mpamvu mu byo Caritas Kigali ikora kugirango ifashe imiryango yabo bana harimo kubatera inkunga yo gukora udushinga duciriritse kugirango babone uko bita kuri abo bana.
Nubwo Padiri Twizeyumuremyi avuga ko gutakaza inshingano zo kurerea aribyo bitera abana kujya kuba inzererezi zo ku muhanda ababyeyi bo basanga atari byo kuko abenshi babiterwa n’ubukene.
Umwe mu bana wakuwe mu muhanda n’ikigo cy’Abadacogora n’Intwari nyuma akaza gusubizwa mu muryango we uri mu kigero cy’imyaka irindwi yavuze ko yagiye ku muhanda amaze kubona ko nyina atamwitayeho, kuko atabashaga kumubonera ibyibanze akeneye.
Uyu ngo yafashe icyemezo cyo kujya ku muhanda, ariko afite intego yo kwishyikiriza abafata inzererezi kugira ngo bamujyane kurererwa mu kigo. Agira ati “Narindi mu muhanda ndifatisha, nabonaga mu rugo batabishobora mpitamo kwigira mu muhanda kuko nari narabuze ibiryo nahise mbabwira ngo banjyane i Gitagata”
Umubyeyi w’uyu mwana yitwa Ntawuziryayo Alvera. Yemera uruhare rwe mu kuva mu rugo k’umwana we, n’ubwo ari uruhare rutamuturutseho kubera ibibazo by’amikoro.
Ati “Ndi umubyeyi w’abana barindwi, barimo impanga nabyaye nyuma ari zo zikurikira uyu. Amaze kubona ko ntakimwitaho nsigaye nita ku mpanga yatangiye kuzerera”.
Ntawuziryayo atekereza ko icyajyanye umwana we mu muhanda ari uko yabonaga atacyitaweho ngo amuhe urukundo cyane kuko yari asigaye yita kuri izo mpanga, ariko agahamya ko no kubona amafunguro na byo ko byari ikibazo.
Yemeranywa na Padiri Twizeyumuremyi kuko aho kubyara abana umuntu adashoboye kurera yabyihorera kuko usanga akenshi ingaruka ziza kubana.


text:
Kugororera abana kure y’umujyi byatanze umusaruro mu mpinduka n’imyifatire yabo kubera kudahura n’ibishuko bababakurikiye mu mujyi.
Zimwe mu ngamba zo gufasha abana bahoze mu buzima bwo mu muhanda harimo no kujya kubagororera kure y’imijyi kugirango babarinde ibishuko bituma bararukira kujya mu mujyi.
Ikigo cy’Abadacogora n’Intwari cya Caritas Kigali kita ku bana bo mu muhanda cyubatse ikindi kigo mu murenge wa Rweru mu karere ka Bugesera bazajya bajyanamo abana bahoze mu buzima bwo mu muhanda kubagororerayo kugirango babahe uburere bwiza.
Padiri Twizeyumuremyi Donatien umuyobozi wa Caritas Kigali atangaza ko impamvu bajyana abana bavuye mu muhanda muri iki kigo kiri Nyiragiseke ko ari ahantu heza hitaruye umugi kugirango batagira ibishuko byo kubasubiza mu muhanda kandi bifasha n’abarezi kubitaho isaha kuyindi.
Ati “ intego yo kubaka iki kigo n’uburyo bwo gufasha abana kongera kumenyera ubuzima butari ubwo mu mujyi no kubarinda kurarikira ibintu bimwe na bimwe by’ibishuko bibakururira gusubira kuba inzererezi mu mujyi”.
Avuga ko byagize ingaruka nziza kuko usanga bifasha abana guhinduka mu mico yabo mu buryo bworoshye bitewe nuko inyigisho bahabwa zibafasha kubona ko ubuzima babamo bwo mucyaro nabwo ari bwiza kurenza ubwo mu mujyi baba birukira.
Ikindi kiza cyo kubagororera kure y’umujyi nuko bibafasha kumenyera ubwo buzima basubira mu miryango yabo bakabana n’abandi neza kandi ugasanga ubuzima bwo mu mumujyi barabwibagiwe.
Iki kigo cyubakwa cyari kujya cyakira abana bagera muri 50 ariko kuko cyahuye n’inkongi y’umuriro ubu kiri kwakira abana b’abahungu gusa.
Tariki ya 5/3/ 2018 iki kigo cyaje guhura n’inkongi y’umuriro yatumye babura icyumba abakobwa barararagamo ndetse n’aho bose bariraga, ibi byatumye bagabanya umubare w’abo bakiraga kuko hari ibikoresho byinshi byahiriyemo ndetse kandi kuva icyo gihe ubu ntabwo barimo kwakira abana b’abakobwa kuko batakibona aho bacumbikirwa”.
Nubwo iki kigo cyahuye n’inkongi y’umuriro ntibabashe kugera ku ntego bari biyemeje bacyubaka bigaragara ko abahasigaye bahagororerwa bagahinduka basubizwa no mu miryango yabo bakaba abana beza kandi ntibasubire mu buzima bwo mu muhanda kuko baba barumvise neza inyigisho bahawe.
Iki kemezo cyo kujya kugororera abana mu bigo biri kure y’umugi babihuriyeho n’ikigo cy’igihugu gishinzwe igororamuco NRS kuko nacyo abana bagaragaye mu bikorwa by’ubuzererezi bajya kugororerwa mu bigo biri ahitwa Gitagata mu karere ka Bugesera, ni Iwawa mu karere ka Rubavu, n’ikigo kiri mu karere ka Nyagatare.
NRS yemeza ko abagaragayeho imyitwari mibi, ibiyobyabwenge, ubuzererezi, n’indi myitwarire itari myiza kubagororera kure y’umujyi ko bitanga umusaruro kuko abenshi iyo basubiye mu buzima bwo mungo iwabo usanga bafite imyitwarire myiza.


text:
AMAFOTO: Urukerereza rubyina ibijyanye na buri Ntara y’u Rwanda
Mbere itorero ry’Igihugu Urukerereza ryaserukiraga u Rwanda ariko abantu bakaribona nk’itorero rigaragaza umuco w’Intara y’Amajyepfo bitewe n’amateka iyi Ntara yagize ahanini ashingiye ku ngoma ya cyami. Uyu munsi Urukererezabagenzi rubyina imbyino zose ugendeye ku miterere y’u Rwanda. Ku munsi w’Umuganura i Nyagatare abantu barishimye kandi batangazwa n’imbyino zabo.
Nk’uko byasobanuwe n’Umusaza Straton Nsanzabaganwa, yasobanuye ko Urukerereza rw’uyu munsi rwa rwagiye rwicamo amasibo (amatsinda) buri rimwe rikaba rihagarariye Umujyi wa Kigali na buri Ntara muri enye zigize igihugu.
Yavuze ko ibyo byerekana ko iri torero rihagarariye imico yose y’u Rwanda, ariko bakabyinira hamwe zimwe mu mbyino mu rwego rwo kugaragaza ubumwe bw’Abanyarwanda.
Mu mafoto uku niko ku munsi w’Umuganura wizihijwe tariki ya 7 Kanama 2015 mu karere ka Nyagatare, mu murenge wa Karangazi, i Ndama, byari byifashe.
Isibo y’Iburengerazuba mu mwiyereko:
Isibo ry’Intara y’Amajyepfo mu mishayaayo:
Isibo yo mu Ntara y’Iburasirazuba:
Isibo yo mu Ntara y’Amajyaruguru:
Isibo ihagarariye Umujyi wa Kigali na yo ikurikiraho:
Hari imbyino babyina bose byerekana ubumwe bw’Abanyarwanda.
Amafoto/HATANGIMANA/UM– USEKE
HATANGIMANA Ange Eric
UM– USEKE.RW


text:
Abantu bamwe usanga baterwa ipfunwe nuko amenyo yabo asa. Hari igihe umuntu aba arimo aganira n’undi, ugasanga avuga yipfutse ku munwa, cyangwa areba hirya kugira ngo uwo muntu atabona ko amenyo ye yamaze guhinduka umuhondo cyangwa harimo ibintu by’umukara.
Ni kenshi kandi abantu baseka ariko bagahita bigarura batarangije guseka kubera ko baba batinya ko undi yabacishamo ijisho ko amenyo yabo asa nabi.
Twifashishije imbuga nka Latrine na Colgate, reka turebere hamwe ibintu 10 bishobora kuba intandaro yo guhinduka kw’amenyo yawe akaba umuhondo.
1. Bishobora kuba ari uruhererekane rwo mu muryango wawe
Rimwe na rimwe kugira amenyo y’umuhondo bishobora kuba ari karande mu muryango. Niba ababyeyi bafite amenyo y’umuhondo, birashoboka ko abana babo na bo bayagira.
Ayo mabara nayo ashobora kugenda ahinduka akava ku muhondo akaba yaba umutuku n’ikigina, umututuku n’umuhondo, n’ayandi menshi.
2. Igice cy’iryinyo cya kabiri uturutse inyuma (Dentine)
Amenyo asa n’umuhondo mu gihe cyose igice cy’inyuma cy’iryinyo (Enamel) cyiba cyaragiye cyivaho cyikaba ari gito ku buryo igice kindi gikurikiraho (Dentine) ari cyo kibonerana urebeye inyuma.
Icyo gice cya Dentine gisa n’umuhondo cyangwa ikigina kandi kikaba kibamo imbere mu ryinyo. Iyo urebeye mu ndorerwamo ukabona umuhondo mu ryinyo ryawe birashoboka ko byaba byaratewe n’iyo mpamvu; ni ukvuga iyo kiriya gice cy’inyuma (Enamel) ari kinini, gitwikira kiriya cya Dentine ku buryo utabona ko iryinyo ari umuhondo.
3. Gushiraho kw’ibice by’iryinyo
Uko ugenda ukura ninako amenyo yawe agenda asa n’umuhondo, kuko igice cy’inyuma cyayo kigenda kivaho kubera ko iyo urya ndetse unanywa hari aside ziva mu biryo zigatuma icyo gice kivaho ndetse no gukoresha amenyo uhekenya. Amenyo akenci ahinduka umuhondo bitewe nuko kiriya gice cyiba kigenda kivaho.
- Kunywa itabi
Iyo umuntu anywa itabi, Nicotine iba mu itabi isiga ku menyo ye ibintu bisa n’umuhondo ndetse n’ikigina. Iyi ni imwe mu mpamvu ushobora kureka itabi niba ushaka ko amenyo yawe aba urwererane.
- Ibyo turya
Ubwoko bw’ibiryo bwose butuma amenyo ahinduka ntabe asa nkuko yasaga.
Inyanya, ibirungo, n’imbuto zimwe na zimwe zisiga ibintu bifatira ku gice cy’inyuma cy’iryinyo. Na za Vinegar dukunze gukoresha cyane muri salade zisiga ibintu bitagaragara mu menyo yacu, bishobora kuba imvano yo gusa umuhondo kw’amenyo.
- Ibyo tunywa
Ikawa ndetse n’icyayi biri mu bintu bikunze gutuma amenyo asa n’umuhondo. Ariko na none Fanta, imitobe, inzoga n’ibindi nabyo usanga bituma amenyo yacu ahindura ibara.
- Imiti yo kwica za bacteria (Antibiotics)
Imiti yo mu bwoko bwa Tetracycline, iyo igeze mu ishinya ituma amenyo asa n’umuhondo.
Mu bushakashatsi bugiye butandukanye bwemeza ko iyo umubyeyi afashe iyo miti mu gihembwe cya kabiri cyo gutwita cyangwa umwana agahabwa iyo miti mbere yuko agira imyaka 8, bishobora gutuma uwo mwana agira amenyo y’umuhondo ubuzima bwe bwose.
- Indwara yo kugira Fluoride nyinci mu menyo (Fluorosis)
Fluoride ni nziza ku menyo, ariko iyo ibaye nyinci ituma amenyo yawe azamo ibizinga by’umuhondo cyangwa ikigina.
Amazi arimo fluoride, umuti w’amenyo ndetse na fluoride yonyine wandikirwa na Muganga, aho niho fluoride ituruka.
Baza Muganga mu gihe ufite ikibazo nk’icyo, cyangwa niba umwana afata ku bintu twavuze haruguru.
- Impanuka
Kubera impanuka runaka yaba yibasiriye amenyo, ushobora gusanga iryinyo ryavunitse cya gice cy’inyuma ku ryinyo (Enamel) cyangwa kwangirika kw’imbere mu ryinyo. Ibyo bishobora gutuma iryinyo rigaragara nk’iririmo amaraso, icyo gihe bisaba ko Muganga w’amenyo ariwe uryitaho.
- Guhekenya amenyo
Guhekenya amenyo ni igikorwa gikorwa akenci na kenci umuntu asinziriye ariko bigaterwa nuko uwo muntu afite ibintu byinci mu mutwe bituma adatuza. Iryo hekenya ryitwa Bruxism, ni indwara itari nziza kuri cya gice cy’iryinyo cy’inyuma (Enamel), kuko ituma cyorohera bikaba byarangira cyivuyeho burundu maze iryinyo rigahinduka umuhondo.
Mu gihe uhuye n’ikibazo icyo ari cyo cyose ku menyo, wahamagara cyangwa ukandikira iyi nimero kuri WhatsApp +250727466464


text:
Umuhanzikazi mushya mu muziki wo kuramya no guhimbaza Imana, Grace Nyinawumuntu yamaze gushyira hanze indirimbo ye ya kabiri yise 'Ndamushima' yanditse ubwo yari afite inyota nyinshi yo kwegera Imana. Ni indirimbo yasohokanye n'amashusho yayo yatunganyijwe na Producer Fleury Legend nyiri BahAfrica Entertainment (House of Production).
Umudiho w'iyi ndirimbo wacuzwe na Bruce & Boris abahanga cyane mu gutunganya indirimbo ziramya zikanahimbaza Imana, Grace Nyinawumuntu yanzika asingiza Imana, ati "Buri tangiriro rigira iherezo uretse Imana yonyine nyir'ibihe. Uyu munsi naje gushaka mu maso hawe Mwami, nkugirireho umugisha Mwami nkubone. Ndashaka ko ibihe byanjye bihinduka. Igihe umwanzi yarwanye kirahagije, kuzenguruka Yeriko birarangiye, kurya Manu ya buri munsi, Oya, ndasingira Kanani yanjye, ngomba gusingira icyo wamfatiye Mwami".
Grace Nyinawumuntu, impano ikomeye umuziki wa Gospel wungutse
Uyu muhanzikazi Grace w'impano idashidikanwaho mu miririmbire ye ndetse n'imyandikire ye, muri iyi ndirimbo ye nshya akomeza ashimira Imana ko ihinduye ibihe bye, ati "Ndashima ko ibihe byanjye ubihinduye". Ni indirimbo yumvikanamo umurishyo uryoheye amatwi ndetse n'amashusho yayo akaba aryoheye ijisho nk'uko byashimangiwe n'ababashije kumva bakanareba iyi ndirimbo kuri Youtube mu bitekerezo birenga 140 bamaze kuyitangaho. Abenshi bahurije ku kuba iyi ndirimbo ari nziza cyane banasabira Grace kwaguka akamamara cyane mu muziki.
Kamanzi M. Nicole yagize ati "Urakoze kuduhesha umugisha muri iyi ndirimbo nziza cyane. Imana ikwagure Grace mwiza". Atete Pauline yagize ati "Iyi ni indirimbo nziza, ndi kuyumva nyisubiramo. Komeza uduheshe umugisha kandi Imana iguhe umugisha". Uwitwa Nina Kayumba yanditse ati "Mpawe umugisha, indirimbo nziza". Cyntia Kamanzi ati "Mbega indirimbo nziza iduhesheje umugisha! Grace Imana ikomeze ikwagure". Abahanzikazi Erica & Jessica bagize bati "Indirimbo nziza cyane". Isra Holyrapper ati "Mpise nuzura Umwuka Wera". Undi ati "Kabisa iyi ndirimbo irakoretse,..".
Sekamana Eric Louis ati "Waooh mukundwa Grace ntabwo nari nzi ko uzi kuzamuka mu majwi gutya". Nsabiyumva Regis yagize ati "Wow, indirimbo nziza Grace. Nakunze ijwi ryawe. Imana ikomeze ikuremere ibyiza biruseho, uri umugisha wa benshi mu rugendo". Sandrine Nkunda yanditse ati "Indirimbo isize amavuta. Bravo Grâce, irinjira mu misokoro pe! Nyumvise nk'inshuro 10 kandi ndacyongera. Imana ikomeze yagure impano yawe, uzagera kure, ijwi ryawe rizahembura benshi. Sois bénie kandi biraryoshye kubonamo famille, munejeje amaso, Great idea. Mwahisemo neza pe. Imana nikomeze igusige mukobwa mwiza imbere n'inyuma".
Indirimbo nshya ya Grace yahembuye imitima ya benshi
Mu kiganiro na InyaRwanda.com, Grace Nyinawumuntu utuye mu Mujyi wa Kigali ku Kicukiro Centre, akaba umukristo muri UCC Niboye (United christian Church) - Itorero riyoborwa ku rwego rw'igihugu na Apotre Rwandamura Charles - yadutangarije ko iyi ndirimbo ye nshya ashyize hanze ari iya kabiri nyuma y'iyo yatangiriyeho muzika yise 'Nakijijwe n'ubuntu'. Grace aracyari ingaragu, akaba avuka mu muryango w'abana 8, we akaba umwana wa 6. Impano yo kuririmba ayikomora kuri Se. Ati " nyikomora kuri Papa. Yararirimbaga, yaracurangaga, yakinaga umupira, yigishaga koga, yaranacuruzaga,.. ".
Ku bijyanye n'ubuzima bwe ku ntebe y'ishuri yabisobanuye muri aya magambo: "Nize primaire kuri APAPER Primary School, Secondaire niga Groupe Scolaire Notre Dame de Lourdes Byimana Fille (Tronc commun), Superieur nyiga G.S Indangaburezi (2years), University niga UTB nkurikirana Business Management". Ku bijyanye n'umuziki yinjiyemo, yavuze abahanzi afatiraho icyitegererezo, ati "Ni benshi kuko bose ni beza mbigiraho ariko nakuze nkunda Gaby na Aime ariko nkunda na Serge, James na Daniella...hanze uwa mbere ni Tasha Cobbs, Cece Winans, Mcreynorlds Dante bowe,..".
Grace, umuramyi mushya utanga icyizere cy'ejo heza mu muziki wa Gospel
Grace Nyinawumuntu yanadutangarije indirimbo ziri kumufasha muri iyi minsi. Ati "Indirimbo ziri kumfasha ni enye: "Inspite of me & For your Glory" by Tasha Cobbs, "Siryo herezo" by Elie Bahati, "Never lost" by Cece Winans". Yavuze ko urugendo yinjiyemo rwo gukorera Imana binyuze mu kuyiramya no kuyihimbaza nk'umuhanzikazi ku giti cye, azarukomeza uko Imana izamushoboza. Iyi ndirimbo yashyize hanze ni iya kabiri akoze, akaba yarayanditse mu ntangiriro z'umwaka wa 2021. Twamubajije ibihe yari arimo ubwo yandikaga iyi ndirimbo yise 'Ndamushima', adusubiza muri aya magambo:
Inspiration yaje maze iminsi numva nshaka kwegera Imana kurushaho ariko maze n'iminsi numva hari ibintu byinshi bikwiriye guhinduka mu buzima bwanjye bwa buri munsi n'umuryango wanjye. Gusa igitangaje ni uko indirimbo yaje maze iminsi ntakibitekereza nibereye mu bindi ntashye ari ijoro mu isaha imwe niba ntibeshye nari maze kuyandika yose melody n'amagambo. Nyuma ni bwo nibutse ibyo narimaze iminsi nsaba Imana nsanga niho inspiration yaturutse but that time numvaga mfite ishimwe cyane kuruta ibyifuzo. Hashize igihe nyumva njyenyine ariko umuryango wanjye wanyibukije ko atari iyanjye gusa ahubwo harimo message z'abandi kuko nabo ubwabo yabafashaga.
KANDA HANO UREBE AMASHUSHO Y'INDIRIMBO 'NDAMUSHIMA' YA GRACE NYINAWUMUNTU


text:
Yanditswe na UMUHIRE Valentin
None tariki ya 21 Gashyantare u Rwanda rurizihizi umunsi mpuzamahanga w’ururimi kavukire.Insangamatsiko iragira iti “dukoreshe ikinyarwanda kinoze twese”
Abantu batandukanye bakomeje kwibaza ibibazo ku mibereho y’ururimi rw’ikinyarwanda,bamwe bati”ni izihe nyungu ziri mu kumenya ikinyarwanda?Abandi bati “ahubwo se ni izihe ngaruka zo kutamenya ikinyarwanda , Abandi bati “ese hagati yo gusaba abantu kwiga no kumenya ikinyarwanda no kubereka impamvu bakwiye gushishikazwa no ku kiga , ni iki gikenewe kurusha ikindi?
Abasesengura imibereho y’ikinyarwanda muri iki gihe basanga ari ururimi rufite ibibazo ariko biterwa ahanini n’agaciro gake ruhabwa mu buzima bwa buri munsi bw’igihugu ku buryo nta gikozwe mu myaka iri imbere abanyarwanda bazashiduka bivugira indimi z’amahanga gusa ikinyarwanda cyarabaye amateka.
Umwe mu baganiriye na¬† VALUENEWS agira ati”kuba abantu bibanda ku ndimi ‘amahanga si uko byoroshye kuziga kuruta ikinyarwanda,ahubwo nuko arizo ziri ku ibere ku isoko ry’umurimo.Niba atari ngombwa ko nandika ibaruwa isaba akazi mu kinyarwanda, raporo nkaba ntayisabwa mu kinyarwanda,najya guhugura abanyarwanda bikaba binsaba gutegura ibyo njya kwigisha mu zindi ndimi zitari ikinyarwanda,hirya ubwo nimpamvu ki wambwira ko njyewe nkeneye kumenya ikinyarwanda?”
Uyu muvandimwe akomeza atanga ingero z’ibihugu bimwe nka Misiri aho hafi ubuzima bwose bw’igihugu bakoresha ururimi rwabo “icyarabu”.Ati ” biga mu cyarabu,akazi gikorwa mu cyarabu,bateza imbere icyarabu”.
Uyu musesenguzi ati ” niba natwe nk’u Rwanda tudashoboye gushyiraho gahunda ihamye nkiyo ku mikoreshereze y’ikinyarwanda ntitwakabaye kuba dutangazwa nuko abana bacu batazi ikinyarwanda kuko nta mpamvu tubaha zo ku kimenya.
Hari undi muturage wo mu Karere ka Nyarugenge,Umurenge wa Rwezamenyo nawe aganira na VALUENEWS ku mikoreshereze y’ikinyarwanda yagize ati “umuntu yiga ibizamugirirra akamaro bikenewe ku isoko ry’umurimo.ubundi se barakimenya ngo kibafashe iki?kuganira na ba nyirakuru?”
Leta ibifitemo uruhare runini
Abasesenguzi bagaragaza ko inzego za Leta zitandukanye zifite uruhare rukomeye mu gutuma uru ururimi ruta agaciro karwo.Uwitwa Mwiza nawe utuye I Kigali ati”Ese ubundi Leta ibi byose irabizi?,abayobozi n’abatanga akazi ibi barabizi?niba babizi se babiha akahe gaciro?”
Mwiza akomeza agaragaza uruhare rw’inzego zitandukanye mu gutesha agaciro ururimi rw’ikinyarwanda.Ati “abadepite ntibakabaye babigaragaza nk’ikibazo kuko nibo bashyiraho amategeko.bazashyireho amategeko aha agaciro ikinyarwanda mu kazi barebe ko hari utakiga.”
Hari nundi nawe mu mvugo yumvikanamo intimba n’agahinda wagize ati“abategetsi nibo bishe ururimi rwacu,uziko hari inbwirwaruhame za bamwe mu batagetsi zirangira narwaye ikirungurira!”
Ikibazo cy’imyigire
Kuri ubu usanga ababyeyi bose bashishikajwe no kumva abana babo bavuga neza indimi z’amahanga kuruta ikinyarwanda.Hari naho abafata abavuga ikinyarwanda nk’abakoze amahano!
Mu mashuri atandukanye kumva abana bakoresha ikinyarwanda baganira, biga amasomo,bakina ni gake cyane.Abagikoresha nabo bafatwa nk’abaswa kuko batazi indimi z’amahanga!
Ibi ngo bitizwa umurindi n’agaciro gake gahabwa ikinyarwanda mu muryango nyarwanda.
Iby’ikinyarwanda rero byahumiye ku mirari aho magingo aya na Leta yategetse ko ururimi rwo kwigishamo mu mashuri ari icyongereza. Aha rero niho abasesengura bahera bibaza igitera Leta impungenge zuko abenegihugu batamenya cyangwa ngo bakoreshe ururimi rwabo kavukire,nyamara bigaragara ko no muri politiki zitandukanye nta bushake Leta igira bwo guteza imbere Ikinyarwanda.
Kuri uyu munsi hizihizwa umunsi mpuzamahanga w’ururimi kavukire Leta yari ikwiriye kuzirikana ko ururimi kavukire ruri mu birinda ubusugire bw’igihugu ndetse rukanasigasira ubumwe bw’abatuye igihugu.


text:
Ikizu ni igisiga gifite umunwa wigonze, gifite imbaraga kibeshwaho no kurya inyamaswa ntoya. Iki gisiga kandi kizi kureba kure. Mu byanditswe byera, ikizu gishushanya ubutsinzi mu buzima bwa gikristo. Ikizu gishobora kudutera umwete wo gukora iby’ubutwari no gukomera.
Dore bimwe mu biranga ubuzima bw’ikizu bishobora kubera buri mukristo icyitegererezo ndetse bikaba byamufasha gutera intambwe nziza mu mibereho ye ya buri munsi:
Ikizu kiraguruka kigtumbagira hejuru cyane mu kirere kurusha izindi nyoni zose zigendera mu krere.
Icyo byigisha umukristo ni iki? Ni ukuvuga ngo niba ushaka kuba umukristo uhamye,ugomba kugendera kure y’ibikorwa by’ abapagani.
Ikizu kizi kwitegereza kandi gifite ubushobozi bwo kureba mu birometero byinshi cyane. Iyo ikizu kiyemeje kureba ikintu ntigishobora kuvanayo ijisho kugeza gisobanukiwe neza.
Kugirango umukristo abashe kugera ku ntego z’ubuzima bwe, akwiye kureba neza kandi agatinza ijisho kukintu yiyemeje gukora.
Ikizu kirya inyama nshyashya kandi ntikirya inyamaswa yipfushije nk’uko izindi nyoni cyangwa ibisiga bibigenza.
Inama ku mukristo ni ukugira amakenga ku byo ugaburira amaso ndetse n’amatwi yawe cyane cyane ibyo tureba kuri murandasi (internet) na televiziyo.
Ikizu kibanza gushishoza neza mbere y’uko gifata icyemezo. Iyo ikigore gihuye n’ikigabo kibanza gushishoza kikiga imico y’icyo kigabo hanyma kikabona kwemera.
Bishatse kuvuga ko haba mu buzima bwite cyangwa mu buzima bwo gushaka inyungu, umuntu aba agomba kubanza kwiga ku mico n’imiterere y’abantu baba bamushakaho ubucuti cyangwa imikoranire.
Iyo ikizu kirimo kwigisha abana bacyo kuguruka, kibashyira ku mugongo kikaguruka hejuru cyane mu kirere kikongera kikabamanura hasi. Iyo kibikoze incuro nyinsh kigera aho umunsi umwe kikabagurukana cyagera hejuru cyane kikabitaza hanyuma abana bikabayobera. kuko kizi kwiruka cyane gihita kimanuka cyiruka kikajya kubasanganira cyabona bagiye kugera hasi kigatega umugongo abana bakagwaho. Umunsi ukurikiyeho iyo ikizu kirekuye abana, gisanga bazi kuguruka neza.
Icyo byigisha abakristo ni uko abantu badukunda bashobora kutureka aho rukomeye nyamara batagambiriye kuduhemukira ahubwo ari ukugirango tumenye kwirwanaho kandi bituma tugera ku ntumbero zacu twarebaga tukazitinya.
Muri macye, ikizu ntikiba mu buzima bucyoroheye, ni kimwe natwe ntituba mu buzima bworoshye gusa, ahubwo duhora duhura n’ibigeragezo. Ariko abategereje Imana iyo bageze mu bihe bikomeye bakambaza Imana ibatambutsa muri byo. Nicyo gituma dukwiye kwigira byinshi ku kizu nibwo tuzabasha kugera kuntego twihaye mu mibereho ya gikristo.
Vestine agakiza.org


text:
Muhanga: Gukora inkweto birimo guhindura ubuzima bw’abana bahoze mu bucukuzi butemewe
Abana bahoze mu bucukuzi bw’amabuye y’agaciro mu Murenge wa Kabacuzi mu Karere ka Muhanga, n’abakobwa bacikirije amashuri kubera kubura ubushobozi, baratangaza ko gukora inkweto birimo kubahindurira ubuzima ku buryo bizeye kugira imbere heza.
Abo bana bavuga ko ubuzima bwo mu birombe butari bworoshye kubera ko batangiye kujya mu bucukuzi bataragira intege zihagije kandi bakaba baracukuraga mu buryo butemewe n’amategeko, hakaba ubwo bagonganye n’inzego za Leta.
Umwe muri abo bana witwa Tuyisenge Jean d’Amour, avuga ko yatangiye ubucukuzi afite imyaka 15 akaza kubona umuterankunga wabigishije gukora inkweto, bagatangira kuzikora ku buryo ubu yibonera ibyo akeneye byose bitandukanye na mbere akijya mu birombe.
Avuga ko usibye kwiteza imbere ubu yaciye ukubiri n’impanuka zikunze guhitana abacukura mu buryo butemewe bagwirwa n’ibirombe, dore kongo n’inzego z’umutekano ziba zitaboroheye bigatuma nta mafaranga babonamo.
Agira ati “Twabaga ducukura duhanganye n’inzego z’umutekano ariko ubu gukora inkweto biraduha icyizere cyo kwiteza imbere no guteza imbere igihugu. Ubundi wasangaga hano umwana ucikirije ishuri nta kindi akora usibye kujya mu birombe, ariko ubu turashima kuba dufite umwuga twize uzaduteza imbere”.
Umwe mu bakobwa bakora inkweto avuga ko mbere wasangaga abasore n’abagabo bava mu birombe bafite amafaranga bakayashukisha abakobwa ariko ubu kuko yamaze kugera ku ifaranga nta wamutinyuka.
Agira ati “Wasangaga abasore n’abagabo bava mu birombe bakanagira abakobwa amafaranga adashyitse babashukishaga, ariko ubu umukobwa ukora inkweto nta kibazo afite abasha kwigeza ku byo akeneye”.
Mu gihe gito abo bana bo mu Murenge wa Kabacuzi bamaze bakora izi nkweto babasha gukora iz’abagabo n’abagore mu mpu, igiciro kikaba kiri hagati y’ibihumbi 6000frw kuri sandari n’ibihumbi 15 ku nkweto zifunze za Godasi.
Bashyikirijwe ibikoresho byo kwifashisha
Nyuma yo kwiga gukora inkweto mu gihe cy’umwaka, abana bakoraga mu bucukuzi bw’amabuye y’agaciro batangiye kwihangira imirimo bakoresheje imashini zo mu kigo SIPETRA cyabigishije, babona ikiraka cyo gukora inkweto bakaza kuzikorera muri icyo kigo.
Icyakora ubu bamaze guhabwa imashini zizabafasha kwinjiza menshi no kurushaho kunoza ubwiza bw’inkweto bakora kugira ngo zibe zahangana n’izindi ku masoko.
Umuhuzabikorwa w’Umuhsinga wita ku bakene, FH Rwanda, mu Murenge wa Kabacuzi, Prudence Ndagijimana, avuga ko muri gahunda yo gufasha Leta guhanga imirimo batekereje kugenera urwo rubyiruko rwize imyuga ibikoresho kugira ngo rubashe kwiteza imbere.
Agira ati “Kubaha ibikoresho bizatuma nta mwana wongera gusubira mu bucukuzi butemewe, twabahaye imashini zihenze kandi zikomeye zizatuma bakora inkweto nziza bakamenya guhangana ku masoko ntibakomeze kumva ko ubuzima buba i Kigali gusa, ahubwo na Kabacuzi bashobora kubaho neza”.
Urubyiruko rw’abakobwa barangije imyuga na bo batagiraga imashini zidoda bazihawe kuko na bo ubuzima bwabo bwari bubangamiwe n’ubukene kuko nta handi bakura amafaranga, bavuga ko bishimiye iyo nkunga maze biyemeza kuzabibungabunga no kubibyaza umusaruro, kugira ngo batazasubira mu buzima bubi bwo kuvunikira mu birombe no kwishora mu ngeso mbi zirimo n’ubusambanyi.
Ibitekerezo ( 1 )
Ibi nibyo buzaca ubuzererezi ...ibintu bifatika apana discours nimijye no muri agriculture élevage harimo amahirwe menshi ariko bikozwe kinyamwuga


text:
Amakosa 4 y'Urukundo Abagore Bakora
1. Kwizera ko ushobora guhindura umugabo
Kugumana icyizere ko ushobora guhindura ingeso mbi z’ inshuti yawe ni uburyo bubi bwo gushaka umukunzi. Umuntu nakubwira kugumana n’ umuhungu mukundana kuko ushobora kumuhindura ntukemere iyo nama.
2. Kwicecekera
Igitekerezo kivuga ko umugore agomba kwitonda kuruta uko asanzwe kugira ngo atege umugabo we amatwi gusa ni ikosa rikomeye. Niba umugabo wawe atagukundira uko umeze cyangwa akumva adatekanye kuko yifuza umuntu arusha ubwenge ntugomba kumushaka. Iyo ugerageza guhisha ubushobozi bwawe uba ukora ikosa rikomeye nubwo yaba ari mwiza bingana bite. Ntugire ikibazo igumire wenyine.
3. Gutegereza ko umugabo agenda
Urukundo rw’ ubu ndetse n’ibitabo bigezweho bivuga ko umugore agomba gutegereza ko umugabo agira aho ajya kugira ngo nawe agire aho ajya. Nubwo rimwe na rimwe ibyo ari byiza, no kugira icyo ukora kugira ngo ubone icyo wifuza kimwe no kugaragaza uko umeze ni byiza. Ibi kandi binagaragara ku bintu bimwe na bimwe byo mu rugo, aho abagore bamwe bategereza guhabwa ‘uburengenzira’ n’abagaabo mbere yo kugira icyo bakora. Niba barakubwiye gutegereza ko telefone isona baguhaye inama mbi. Niba ukeneye ikintu gifate, ubundi uze kumusobanurira. Gusa uzirinde gusesagura
4. Gukora icyo ashaka cyose
Iri ni irindi kosa mu rukundo. Ni byiza gufata icyemezo wagishije inama. Mu gihe gutegereza umugabo kugira ngo ahitemo igihe aribyo byiza, gupfukiranya ibitekerezo byawe kubera ubwoba si byiza. Gerageza kureka gukora ibyo yifuza byose mu ntangiriro z’ umubano wanyu kuko ushobora kuzamutungura utangiye kubinanirwa. Aho kugira ngo ushyire umubano wanyu mu kaga no mu ntambara, emerera kamere yawe n’ ibitekerezo byawe kwigaragaza igihe cyose.
1 comment:
- AnonymousSeptember 19, 2013 at 3:23 PM
Abagabo benshi batandukana n'abagore bageze mu myaka 40 burya biva kuko umugabo atazi gukina neza umukino wo mu buriri,akenshi barangiza abagore benda kwicwa n'ibinya.ReplyDelete


text:
Iyo umusore n’inkumi bakundanye bageraho bakemeranya kuzabana rimwe na rimwe yewe bikaba n’impamo maze ubukwe bugataha.
Mu bikunze gukenerwa rero habamo n’impeta. Abantu benshi bakunda kwibaza icyo impeta zigaragaza cyangwa se zimaze cyane ko usanga hari abantu, ahanini abagore, bakunze kuba bazambaye zitandukanye aho ushobora no gusanga hari n’uwambara izirenze imwe.
Impeta rero zibamo amoko atandukanye ariko izo tuvuga aha ni impeta bita iza fiancailles ndetse ni iza alliances zambikwa abageni igihe padiri cyangwa se pasitori na sheh babyemeje imbere y’itorero cyangwa se mu kiriziya.
Izi mpeta usanga zikozwe mu buryo butandukanye ,zikagira n’ibisobanuro bitandukanye ; ariko se ubundi kuki izi mpeta abagabo cyangwa se abagore badapfa kuzambara nk’uko bakwambara izindi izo arizo zose ?
Ikinyamakuru Canal vie mu gice cyacyo cyandika ibijyanye n’ubukwe bagaragaza ibisobanuro bitandukanye by’izi mpeta ndetse bakanibanda ku gaciro izi mpeta zifite mu buzima bw’abiyemeje kurushinga.
Bakomeza bavuga ko iyo umugore n’umugabo bambikanye izi mpeta biba ari ikimenyetso cy’urukundo rwabo ,aho umwe aba asaba undi kuzamubera umufasha undi nawe akabyemera, cyane ko ngo nta n’uwayikwambika utabyemeye maze ngo nawe uyambare kuko ngo waba uri kwiyicira isoko.
Gusa bamwe ngo ntibakibyubahiriza kuko usanga n’abazambikanye hari igihe bashwana yewe bakanatandukana, ugasanga n’abakiri kumwe hari ubwo umwe aba ayambaye ariko undi atayambaye aho ngo umwe ashobora gukeka undi ko yaba yabikoze agira ngo amuce inyuma.
Impeta za fiançailles.
Ni impeta igizwe n’agace kameze nk’akometseho ; aka gace kometseho karazamuye ku buryo gashobora no kujomba umuntu atitonze,kagizwe n’utwuma tune dufashe akandi gace kagaragara cyane cyangwa se kabrillant mo imbere ; hari igihe aba ari diamant cyangwa n’indi vrillant iyo ariyo yose irimo, ikaba nyine ifashwe n’utwuma tune ; ibi rero bishatse kuvuga ko urukundo rwanyu rufashwe n’inkingi zidashobora gusenyuka kandi bikaba n’ikimenyetso cy’uko uwayambitswe yafashe icyemezo ndakuka ;ko yiyemeje kuba indahemuka ku mukunzi we no kuba umunyakuri imbere ye. Iyi mpeta usanga abagore benshi bakunze kuyihitamo ; ibi bigatuma ikundwa cyane bitewe no kuba buri mugore ugiye gushyingirwa ariyo ahitamo.
Hari n’indi igizwe n’uduce dutatu, bigaragaza ibihe bitatu bitandukanye : igihe cyashize,igihe kiriho ubu ndetse n’ikizaza. Iyi ikaba ari n’impeta nziza ushobora guha umukunzi wawe igihe mwizihiza isabukuru ya marriage yanyu.
Ni byiza ko umugore ahitamo impeta yunva akunze kugira ngo ejo atazabangamirwa nayo akaba yakwanga kuyambara bikamuteranya n’umugabo we. Ikindi ni uko ushobora gusanga umugabo akunda ubwoko runaka maze umugore akaba atabukunda ugasanga ntimubashije kubyunvikanaho maze bikaba byateza ikibazo cyangwa se ugasanga uyihisemo kugira ngo utereka umugabo wawe ko utabyishimiye ugirango atabona ko uteye nabi cyane ko muba mutarabana. Si byiza rero kuba wahisha amahitamo yawe ku kintu uzambara ubuzima bwawe bwose.
Impeta za Alliances.
Kwitegura nibura ibyumweru bine cyangwa se bitandatu mbere yo gukora ubukwe mugakoresha impeta zanyu biba byiza cyane iyo mwifuza ko bandikamo imbere muri izo mpeta.
Impeta za Alliances zigira akamaro kanini cyane mu mibanire yanyu mwembi ; ni byiza rero kuzitegura kare mbere y’ubukwe bwanyu. Mwibuke ko alliances ari ikimenyetso cyiza cya buri munsi mwashyize hagati yanyu kibibutsa ibihe byiza mwasezeranye igihe mwemereranaga kuba umwe imbere y’Imana n’incuti n’imiryango yanyu.
( Source : Canal Vie)


text:
Kagarama, Kigali
- Muzehe rero nifuzaga ko mwanganiriza ku mateka y’u Rwanda mbere y’ubwigenge… ubwo nukuvuga ku buzima bwanyu mbere ya 1960. Icyo nifuza kumenya cyane ni ibijyanye n’ubwiru. Ese ubundi ubwiru bisobanura iki? Umwiru ni muntu ki?
- Ubwiru ni ijambo ry’ikinyarwanda risobanura ibanga. Umwiru ni umuntu wabikaga amabanga y’ibwami. Ntawagiraga abiru uretse umwami we nyine.
- Nigeze kumva ko abiru bakomokaga mu bwoko bw’abatsobe, ni byo?
- Bakomokogaga mu Bakobwa uretse ko n’abandi bashoboraga kuba abiru.
- Abakobwa?
- Oya Abakobwa [soma Abâkoobwa]
- Abakobwa se ntibabaga muri ya moko numva? Abasinga, abanyiginya…
- Oya ni igisekuruza. Ntabwo ari ubwoko.
- Bakomoka kuri nde?
- Kwa Ndoli, kwa Ndoba.
- Namenye ko wabaye umwiru, uri umukobwa rero?
- Yego.
- Ese umuntu yahindukaga umwiru ate? Ni ibivukanwa?
- Oya! Uretse umwami ubivukana ibindi ni imirimo.
- Wambwira ku mirimo yanyu nk’umwiru?
- Naragiraga inka. Umwiru yari umuntu nk’abandi. Hari igihe yabaga yaragabiwe umusozi cyangwa inka n’umwami naho ubundi yashakisha imibereho ngo atunge umuryango we nk’abandi.
- Hari amazina y’abandi biru wambwira?
- Ndabibuka se? Hari umutware witwaga Kayumba wigeze kuba shefu mu Kabagari… Kayumba yari yarabwiwe na Rudahigwa ko Ndahindurwa ari we uzima. Igihe kigeze bati tubwire umwami. Avuga ko ari Kigeli.
- Kayumba ka Rubibi? Aho ntiwasanga ari sogokuruza?
- Oya. Ni undi. Yatwaraga i Bumbogo. Yari umutsobe.
- Hari aho nasomye ku bijyanye n’intambara yo ku Rucunshu ko babanje kwica abiru.
- Oya. Abega n’Abayiginya baricanye. Abiru bari ku ruhande rwa Rutarindwa barapfuye. Abayobotse Musinga ntibapfa.
- Numva ngo wabaye adiministarteri i bwami? Ese ibiro byabagamo abakozi bangahe? Imirimo yawe yari iyihe?
- Icyo gihe twari twaraganjwe mwana wa. Abakozi bari bake. Imirimo yari nk’uko usanga inzego zitandukanye ziriho ubu. Habaga umwami, hakaba abashefu, abasushefu bikagera ku rugo aho umugabo yari ashinzwe gushakira umuryango we imibereho yaronka bikamenywa n’umugore. Erega u Rwanda rwa kera rwari rukomeye mbere y’abazungu. Rwari rufite imiyoborere yarwo nk’uko muri Kongo, Ubugande n’ahandi hose bari bafite uburyo babayeho ukwabo. Abanyarwanda bagiraga umuco umwe, bakabandwa, bagaterekera…
- Ese kubandwa no guterekera bitandukaniye he?
- Kubandwa ni nko kubatizwa. Guterekera ni ya migenzo yo kwambaza abakurambere, gutanga ibitambo…
- Numva ngo Musinga yarabyemeraga cyane.
- Musinga bamucira i Kamembe nari nkiri muto
- Wavutse ryari?
- Mu 1922
- Ukomoka he?
- Hari i Nyanza, hafi yo kwa Rudahigwa ho gatoya.
- i Mwima?
- Eeeh mu Rukari aho.
- Waje kwiga?
- Ibyo se ko byaje nyuma…
- Iyo umwiru yamenaga amabanga y’ibwami byangenda bite?
- Yaricwaga! None se ko yabaga yaranyohe igihango arahira ko atazigera amena ibanga keretse umwami amuhaye uruhushya akanamubwira uwo azaribwira. Uwo akitwa umwiru w’ibwami.
- Ese ubundi igihango ni iki?
- Ni ibintu by’imiti bavugutaga umuntu akanywa akavuga ko namena ibanga kizamwica.
- Nari nzi ko ari kwa kundi abantu bikebaga bakanywa amaraso…
- Ibyo ni ukunywana.
- Abantu bamenyaga ko kanaka ari umwiru se?
- Yego.
- Ubwo se nta bantu wenda bamushakishaga bashaka amabanga wenda…
- Umva re! Cyane. Siyo mpamvu yanywaga igihango se!
- Hari uwo cyishe se?
- Ni nka kwa kundi abantu bizera Imana bakumva ko nibakora nabi bazajya i kuzimu.
- Ko wabaye umugaragu wa Rudahigwa na Kigeli, ubona ari nde wari ufite ubwenge kurusha undi?
- Bose bari babufite. Ntibari abami b’u Rwanda se?
- Hari amabanga bagusigiye ngo uzatubwire se?
- Nyakubwire ngo bazuke se? Barapfuye. Ngiryo ibanga! Umva Kigeli twarabanye mujyana muri Amerika muri 1992, tuba i Burayi turazenguruka ejo bundi njya gucyura umugogo. Ibyabo byajyanye nabo.
- Nta bandi biru bariho se?
- Simbizi. Ubwiru se barabuzi? Babanye n’umwami se?
- Hanyuma wambwira uko amadini yadutse mu Rwanda, nuko wahisemo kuba umudive aho kuba umugaturika?
- Keretse uje ukamara icyumweru ni bwo wabyumva neza. Ngo mpitamo? Ntacyo twahisemo, twaraganjwe, turategekwa turayoboka umuco ucika utyo. Abazungu baje ku bwa Rwabugili. Baza bakuraho ibyacu bashyiraho ibyabo. Abanyarwanda bacaga umugani ngo “Mwimuke cyangwa umuyoboke!” naho ubundi arakwica. Ntitwari tuzi guhunga. Ubwo twarayobotse.
- Ntabakomeje kubikora bwihishwa se?
- Ntabo. None ko uwabikomezaga abazungu bamufungaga, bakamwica urumva ari nde wari kubikomeza?
- Rudahigwa atanga u Rwanda akaruha Kristu, ngo abanyarwanda bakoze ibirori by’iminsi itatu. Numva ari nkaho bishimiye kuba akirisitu.
- Umva! Twari twaraganjwe. Rudahigwa aha u Rwanda Kristu yabikoze abitegetswe n’abazungu. Ntacyo twahisemo. Duheruka ubwigenge abazungu bataraza. Bagira batya bashyiraho Kayibanda, abatutsi batangira kuvuga igikiga kandi mbere yaho abahutu bifuzaga kuvuga nk’abatutsi. Abantu batangira kwiga igifaransa, ubu ni icyongereza none byose byarivanze. Ugasanga uriya Rucagu… hari imipira mbona yanditseho ngo intore zatojwe… intore ntitozwa irigishwa. Hatozwa inka, inkoko, ingagi. Waje umbaza iby’u Rwanda rwa kera, byari ibihimbano! Kubandwa no guterekera byari ukwihimbira ariko icyo nshimira abakera nuko bavugashaga ukuri. Mu byo bakoraga byose bageraga aho bavuga bati “Ni ah’Imana.” Umuntu akarwara, bagakora ibyo bakora babona agiye gupfa bati “Ni ah’Imana.” Abanyarwanda bageze aho iy mana bayita abana babo. Ngo “Hatangimana, Harerimana…”
- Nari nzi ko ari abahutu bayitaga abana babo gusa
- Oya. Abanyarwanda baba abahutu, abatutsi, abatwa bitwaga ayo mazina nk’uko abazungu bita ababo za “Dieudonné.” Uzi ko n’abagiriki bazwi ho kuba abantu ba mbere batekerezaga… ni bo babyikaga bagatekereza bati ese ko izuba rirasira hino rikarengera hirya buri munsi amasaha adahinduka ni bite? Bageze aho bibaza ku mana, bashinga ahantu ho gusengera bati aha ni ah’Imana itazwi. Iyo mana abanyarwanda bavugaga batazi, iyo yari yarayobeye abagiriki narayimenye. Nta handi iri hatari muri Bibiriya.
- Ariko Bibiriya yazanywe n’abo bazungu batuganje. Nibwira ko Rudahigwa aha u Rwanda Kristu Mwami hari amasezerano yashyizweho umukono na kiriziya abaha ubutaka butari buto mu gihugu dore ko batunze bwinshi muri Afurika. Nta uyobewe ko Vatican ari imbaraga za politike.
- Umva wivanga administration n’Imana. Amasezerano y’iki? Abazungu barategekaga, tukayoboka. Icyo nkubwira ni uko n’abanyarwanda bari bazi ko hejuru y’umwami hari imbaraga zirenze. Bati “Nyakugirimana.” Bari bazi ko n’umwami abeshejweho n’iyo mana. Bamwe bati ni Mungu, abandi bayita Dieu, abanyamerika bati ni God, abagande bati ni Katonda.
- Ese abanyarwanda ntibyababereye urujijo kuba icyo bumvaga ko ari Imana cyaje gifite indi sura?
- Ndakubwira ko twarozwe. Twigishishwe nabi. Abazungu baraturoze natwe turarogana. Hari benshi nayobeje mu gihe cy’imywaka 60 mbabwira ibitari byo nibwira ko ari ukuri.
- Ni iki wababwiraga?
- Ko Imana yapfuye. Imana irapfa se? Yhuuuuu!! Ubu namenye ukuri abatega isi batazi. Ubu ndi hejuru ya ba Rudahigwa, Kigeli, Kagame, Trump… Ndi hafi y’Imana. Ubu ni ko kuri nigisha.
- Ibyo ari byo byose imyizere ya kera yari igamije icyiza.
- Uvuze ikintu cyiza. Yari igamije icyiza ariko harimo ikibi. Hari umukrisitu utifuza kudakora icyaha se? Hanyuma se? Ntibirangira yacumuye?
- Ubu ntugikora icyaha?
- Keretse iyo ngomye. Ariko namenye aho ugera kugira ngo ntukore icyaha.
- Waje umbaza ibya kera, ariko banza umenye amateka y’isi n’ibindi byose uzabimenya. Imana yaremye adamu na Eva, satani irabashuka baracumura, babyara ibigoryi. Aho ni ho byapfiriye.
- Satani ntiyaremwe n’Imana se?
- Ibyo birakurenze. Ahubwo hari ukuntu yacengeye ijijisha abantu ubu bazi ko umuntu yaturutse ku mpunyu. Ariko uranyumvira abazungu di?
- Nibwira ko niba ari uko nabo ari ho bakomoka. Uretse ko nzi ko abanyarwanda ba kera bizeraga ukundi. Hari ibyo numvise bita ibimanuka…
- Ni ibihimbano! Ibyo bya Gihanga… byo ni ibihimbano. Ariko ibihimbano byabo nk’uko n’abandi bihimbiye ibyabo. Ukuri kuri muri Bibiliya gusa.
- Ariko hari ibindi bitabo bitari…
- Ni ibihimbano!! Ibindi byose ni imvange! Njye naravanguye.
- Nganga… nakwigishije nawe genda usangize bagenzi ibyo wize.
- Murakoze cyane.